text:
Sverri Egholm
01.08.2017 - 20:22
Uppgávurnar eru mangar á Teenstreet. Eg gekk mær ein túr framvið uppvaskinum eftir morgunmatin í morgun, og har hitti eg millum fleiri aðar føroyingar tveir fuglfirðingar, Ellint Abrahamsen og Magna á Lakjuni. Magni er eftirhondini havnamaður, men uppvaksin í Fuglafirði.
Arbeið teirra í morgun var at seta tallerkar í uppvaskimaskinuna. Og tað skal ganga skjótt, tí tað eru ikki færri enn 4000 í tali hvørja ferð. Og hetta skal jú gerast eftir hvørja máltíð, so tað vera nógvir tallerkar tilsamans ígjøgnum dagin.
Magni sigur fyri mær, at tað er aðru ferð, hann er á Teenstreet legu. Heima í Føroyum hevur hann annars undirvíst í mong ár á Tekniska skúla í Havn. Nú er hann stjóri fyri yrkisrættaðu útbúgvingarnar á Glasi.
Hjá Ellinti er hetta fyrsta ferðin á Teenstreet. Hansara dagliga yrki er at vera skipari á vaktarskipinum, Tjaldrinum. Hann var eisini skipari á Ólavi Halga í mong ár eftir, at hann gjørdist vaktarskip. Ellintur er annars óivað mest kendur í Føroyum sum formaður í Skipara og navigatørfelagnum. Hesa uppgávu hann hevði í mong ár, – men tað er nakað síðani nú.
Hann er á Teenstreet saman við konuni, Eyðgerð. Hon er leiðari fyri eitt gentulið. Og tað skuldi ligið væl fyri. Eyðgerð hevur jú fingist við børn og ungdóm alt sítt lív. Hon hevur verið lærari við Fuglafjarðar skúla í mong ár. Eyðgerð og Ellintur hava sína dagligu gongd í Fuglafjarðar kirkju missónshúsinum Tabor.
Skrivað hevur Eyðun á Lakjuni, teenstreet.fo


c: text/html

text:
Reyði pantarin kemur við góðum ráðum
8 góð ráð
- – Komi við til dyst og venjing – tað vil barnið
- – Rósa øllum leikarunum, ikki bara tínum barni
- – Eggja í viðgongd og mótgongd, ongar ábreiðslur
- – Virðing fyri avgerðum hjá venjara um brúk av leikarum
- – Dómarin skal síggjast sum ein vegleiðari
- – ikki leggja trýst á barni um at luttaka – stuðla og eggja
- – Spyr um dysturin var stuttligur og spennandi – ikki bara úrslitið
- – Gev barninum rætta útgerð – tað er eingin orsøk til at gera ov nógv av
Ungdómsnevndin

robotstxt: allowed

filter: keep


text:
Ein mynd av einum lítlum drongi í einum sjúkrabili. Høvd, akslar, knø og tær eru full í skitti og dusti. Hann varnast nóg illa blóðið, sum rennur úr høvdinum. Eyguni lýsa av brotnari vón. Hann tekur sær til høvdið og hyggur á hondina. Tá ansar hann blóðið, sum hann varliga roynir at turka av sær.
Drongurin tykist ikki so frægt sum skelkaður. Hann er bara tómur. Og tað er kanska tað mest skelkandi við myndini av dronginum í sjúkrabilinum, sum vísir ræðuleikarnar í sýriska borgarakrígnum. Einum kríggi í einum landi, sum tey ið kunnu royna at rýma frá.
Vit hava lænt myndina frá The Guardian, sum hevur hana frá Aleppo Media Centre, ið hevur lagt eitt videobrot út av hendingini, sum fer um heimin beint nú. Hjálparfelagsskapir og onnur deila myndina og vísa sítt máttloysi mótvegis støðuni.
Drongurin er fimm ára gamal og eitur Omran Daqneesh. Hann er eitt av fleiri børnum, sum mikudagin fingu skaða í einum av óteljandi álopum í býnum, har harðir bardagar fara fram um valdið beint nú.
Omram fekk viðgerð á sjúkrahúsinum seinni um kvøldið, tað fingu eini 12 onnur børn undir 15 ár eisini. Myndin verður nú deild á sosialum miðlum um allan heimin. Nógv spyrja spurningin: Hvat kunnu vit gera? Hetta er veruleikin í Sýria, sum missir fleiri ættarlið av børnum. Beint nú.


text:
- Í 2013 ringdi ein vinmaður, Gundur Johansen, til mín. Hann hevði hugsað um at fara ígongd við at bryggja øl, og so spurdi hann meg, um vit skuldu keypa útgerð saman.
Tað sigur Hallur Finnbogasson Danielsen, sum er partur av stuttleika-bryggjarínum, “Bryggjaríið.” Bryggjaríið er eitt felag mannað við fýra vinmonnum, sum lesa í Danmark, og sum bryggjar nakrar øl saman til stuttleika. Stundum møtast teir so fyri at smakka, døma og tosa um ølið.
Hallur F. Danielsen sigur eisini, at tað er als ikki vandamikið at bryggja øl, men at tað kann vera vandamikið at gera brennivín. Tí er tað bert brygging av veikari løgi, sum skal vera loyvd.
- Sjálvandi skal brenning ikki verða loyvd, tí at har er ein stór risiko, tí at tað kann koma træspritt burturúr brenning.
Hallur F. Danielsen kundi hugsað sær at fingið sítt frítíðarítriv, at bryggja øl, við til Føroya
Í Danmark er heimabryggjað øl einans loyvt at borðeiða til privatar veistlur, uttan at peningur verður tikin fyri ølið. Tað er eina líknandi lóggávu, sum Hallur og vinmenninir vilja hava í Føroyum.
- Eg haldi, at heimabryggj er ein góð byrjan, sigur Hallur F. Danielsen, sum sipar til, at heimabrygging kann føra víðari til spennandi mikro-bryggjaríir.
Í Dimmalætting, sum er at fáa í dag, er longri samrøða við Hall F. Danielsen um ítrivið hjá honum og vinnmonnunum at bryggja øl. Eisini er skrivað um ynskið at fáa heimabrygging loyvda í Føroyum


text:
Ffav – sóljan vil hervið bjóða øllum limun okkara í hava hug og Knørrur, Tvørabátin og Neystið til sjavs kapping á ”værkerne” Frederiksvej 27, 4180 Sorø leygardagin tann 14 oktobur 2017 kl. 15:00.
Kappingin byrjar kl. 15:00 vit bjóða kaffi og the í gjøgnum dagin. Kanska onkur køkubiti verður at fáa.
Øl og sodavatn verður til keyps, prísur 10 kr. stk.
Ca. kl 18:00 verður døguverða stegur. Tá døguverðin er etin verður spælt víðari, til vit hava funni vinnaran.
Steyp verður til nr. 1, 2 og 3
Kostnaður 100,00 pr. persón. Her er døguverðin viðroknaður.
Tilmeldan er neyðug í seinasta lagið 6 oktobur.
Bindandi tilmelding við at gjalda kr. 100,00 á konta í Danske Bank reg. nr. 1551 konto nr. 7825447 minnist til at skriva navn, so vit hava greiðu á hvør er tilmeldaður.
Bestu heilsanir
Ffav – sóljan


text:
Tað má verða loyvt at taka fólkaræðislig atlit
Dan Klein --- 12.03.2017 - 10:50
Uppskotið hjá samgonguni um fiskivinnunýskipan er ikki lagt fyri Løgtingið enn, men almannakunngjørt og sent til hoyringar í samfullar tríggjar vikur. Kortini trýtur ikki við dómadagsprofetium um avleiðingarnar av uppskotinum.
Nei, her bíður ikki bøtur. Størstu aktørarnir í føroysku fiskivinnuni bæði á sjógvi og landi verða noyddir at leggja árarnar inn, og fjøldin øll – uttan hon, sum starvast hjá tí almenna sjálvandi – verður arbeiðsleys.
Tað er boðskapurin, ið stendur eftir frá fleiri stórreiðarum, fakfeløgum, andstøðupolitikarum í Løgtinginum, kommunalpolitikarum og øðrum góðum fólki.
Ok, tað er kanska ikki so løgið, at reaksjónirnar koma í stundini og eru nakað saftigar, tá eitt uppskot kemur í ljós, sum alt Føroya fólk hevur bíðað eftir í 10 ár, og kanska við serligum ótolni síðani henda samgongan tók við fyri hálvum øðrum ári síðani. Tí evstamarkið nærkast í stórum – verandi skipan gongur út á nýggjárinum – og samgonguflokkarnir vunnu valið við millum annað at lova eina veruliga nýskipan av fiskivinnuni.
Framløgan var eisini almenn, tí samgongan ynskir eitt alment orðaskifti um fiskivinnunýskipanina. Í so máta er alt, sum tað skal vera.
Men eg haldi, at reaksjónirnar í stóran mun hava verið dekan og paniskar og ógvusligar, tí uppskotið er sum nevnt ikki lagt fyri tingið enn, men sent til hoyringar. Og tað er tað nettupp, tí meiningin er at lurta eftir atfinningum og ráðum frá aktørum og øðrum áhugapørtum í føroysku fiskivinnuni. Annars var væl sagtans ongin orsøk at senda uppskotið til hoyringar.
Fiskivinnuuppskotið er vorðið til eftir eina drúgva tilgongd og er sera umfatandi og komplekst. Tí er tað helst ikki so løgið, at tað tykist nakað fløkjasligt hjá fleiri, og serliga hjá teimum, sum ikki hava verið við í tilgongdini. Talan er ikki um løtulesnað, men um lógarsmíð. Øll, sum geva sær tíð til tað, hava kortini møguleika at seta seg inn í tilfarið og skilja tað.
Eg skilji eisini væl onkrar av atfinningunum, sum hava verið frammi, og sum tað er blivið argumenterað væl fyri. Harvið sigi eg ikki, at eg eri samdur í øllum atfinningunum, tí tað eri eg als ikki, og eg mæli absolutt ikki til, at hvør einasta áseting og regla, sum fær kritikk, skal broytast.
Antitrust-ásetingarnar, sum seta mørk fyri, hvuss stóran ræðisrætt ein einstakur aktørur kann hava yvir einstøkum fiskasløgum og í fiskivinnuni sum heild, hava fingið ein dyggan frammaná frá nógvum. Tær steðga øllum vakstrarmøguleikum og fara at elva til virkisstongsul og kanska tað, ið verri er, verður sagt.
Ivist ikki í, at antitrust-ásetingarnar eisini fara at fylla nógv í hoyringssvarunum, sum fara at streyma inn til Fiskimálaráðið henda mánaðin. Og sjálvsagt ber til at endurskoða hesi mørkini fyri virkseminum hjá einstøkum fyritøkum/aktørum, um tey kunnu setast skynsamari.
Her eiga vit at hava í huga, at antitrust-ásetingarnar eru skipaðar í tvær súlur, ein sum setur mark fyri, hvussu nógv ein einstakur aktørur kann hava rætt til av øllum fiskatilfeinginum, og ein sum setur mark fyri ræðisrættinum innan hvørt høvuðsfiskaslag sær.
Men at antitrust í føroysku fiskivinnuni skal vera misskilt og óbrúkiligt, bara tí at hugtakið í síni tíð var uppfunnið í USA sum eitt amboð at verja brúkaran ímóti høgum prísum orsakað av vantandi kapping, tað er vrøvl.
At antitrust í sínum uppruna hevði annað endamál merkir ikki, at amboðið ikki eisini kann brúkast til onnur endamál.
Og tá Johnny í Grótinum, búskaparfrøðingur, í útvarpinum argumenterar við, at føroysku fiskivinnufyritøkurnar eru sera smáar í altjóða høpi, so hevur tað yvirhøvur onki við sakina at gera, tá vit tosa um antitrust sum amboð at avmarka valdssavnan í Føroyum. Tí tær størstu føroysku reiðarífyritøkurnar eru jú risastórar í føroyskum høpi, og í ávísum økjum eru einstakar fyritøkur at kalla einaráðandi. Tað er valdssavnanin her á landi og ikki støddin í mun til útlendskar kappingarneytar, ið skal avmarkast.
Tað er tað, sum antitrust skal brúkast til, tí í øllum førum í Tjóðveldi halda vit fámannaveldi vera skeiklandi fyri fólkaræði. Og tað er galdandi á øllum samfelagsøkjum, politiskt, vinnuligt, mentanarligt o.s.fr.
Teir flestu aktørarirnir í føroysku fiskivinnuni í dag eru sera dugnaligir, ongin ivi um tað. Teir hava við dugnasemi bygt upp góðar fyritøkur og skapt nógv arbeiðspláss. Og fleiri teirra viðurkenna eisini og vísa í verki, at teir við teirra framíhjástøðu hava serligar, óskrivaðar samfelagsskyldur.
Uppskotið hjá samgonguni um fiskivinnunýskipan er ikki lagt fyri Løgtingið enn, men almannakunngjørt og sent til hoyringar í samfullar tríggjar vikur. Kortini trýtur ikki við dómadagsprofetium um avleiðingarnar av uppskotinum.
Tað er sera gott, men tað er ikki nøkur sjálvfylgja.
Tí føroyska fiskivinnan er í stóran mun ein feudal konstruksjón, har sera fáir aktørar hava ovurhonds vald, men í veruleikanum ongar lógarásettar samfelagsskyldur. Rættindini at fiska og ognarskapurin í framleiðsluliðnum eru savnað á fáum hondum. Lívið og gerandisdagurin hjá nógvum borgarum, feløgum og heilum økjum er treytað av, hvussu tað gongst hesum fáa aktørunum – og ikki minst hvørjum hýri teir eru í, tá teir skulu taka lagnutungar avgerðir.
Sjálv samanhangsmegin í okkara samfelag er hótt, tá einstøk fólk, fyritøkur ella feløg fáa so stórt vald, at tað yvirtrumfar bæði fólkaræðið, politiska valdið og møguleikan hjá fólki at kunna og tora at taka sjálvstøðugar avgerðir.
Ynskja vit eina størri spjaðing av vinnuliga valdinum og harvið størri fólkaræði, so má tað vera í lagi at brúka antitrust sum amboð. Kynstrið má so vera at gera hetta, so tað stimbrar undir eitt dynamiskt vinnulív uttan at knúska tey, sum frammanundan hava víst dugnaskap, hava bygt upp góðar og sterkar fyritøkur og skapt eitt fjølbroytt vinnulív við nógvum arbeiðsplássum rundan um seg.
Lat okkum so hyggja at hesum antitrustmørkunum og finna eina loysn, har bæði áhugamálini hjá vinnuni og hjá føroyska fólkaræðinum í størst møguligan mun verða rokkin.
Ein onnur útskeldað nýskapan í fiskivinnunýskipanini er økiskvotur.
Eg veit væl, at sovorðið ikki er serliga væl sætt millum búskaparfrøðingar, ið ikki halda, at vinnupolitikkur skal taka onnur atlit enn at fremja størst møguliga virðisøking, vøkstur og avlop í sjálvari vinnuni.
Men í okkara landi, har fiski- og alivinnan hava alt at siga, haldi eg tað grundleggjandi vera legitimt eisini at taka millum annað regional atlit í rikna vinnupolitikkinum, eisini fiskivinnupolitikkinum.
Í galdandi lóg um vinnuligan fiskiskap standa føgur, men innihaldsleys og óforpliktandi orð um hetta í grein 2. Í nýggja uppskotinum til fiskivinnulóggávu verður í øllum førum roynt at býta hesi føgru orð um við ítøkilig regional atlit.
Um økiskvoturnar so eru júst tann rætti mátin at gera hetta upp á, tað kunnu vit altíð kjakast um, og eisini her fer at verða lurtað eftir hoyringspørtunum.
Men tað skal so í øllum førum ikki verða bannað at taka regional atlit í fiskivinnupolitikkinum, um vit ynskja, at hetta landið skal vera fyri okkum øll.
Mørkini fyri, nær loyvi at fiska úr teimum einstøku stovnunum kunnu bjóðast út, hava eisini elvt til kjak og atfinningar. Eisini her ber sjálvsagt til at enduskoða ásetingarnar, um okkurt av mørkunum ótilætlað vísir seg at raka púra skeivt.
Fari ikki at viðgera hvønn smálut í lógaruppskotinum her, men vóni bert, at vit uttan runublaking kunnu fáa eina góða og sakliga hoyringsprosess, so vit enda við einari skilagóðari loysn, vinnuni og øllum Føroya fólki at frama.
Ingolf S. Olsen
Tjóðveldi, framsøgumaður í fiskivinnumálum


text:
Super sigur á Dungasandi
1. lið03-06-2017 - Jónfinn Petursson
Effodeildin, 11. umfar: 07 Vestur – HB 1-4
Hóast vertirnir komu framum beinanvegin við brotssparki, megnaðu vit at javna og venda dystinum til okkara fyrimun og vunnu ein sannførandi 4-1 sigur á Dungasandi.
Heimasíðan var, at givnum orsøkum, ikki til staðar á Dungasandi, og tí kunnu vit ikki verða serliga ítøkiligir.
Vágamenn komu annars framum beinanvegin í dystinum við brotssparki frá Søren Nielsen. Vit fullu tó ikki í fátt, men hildu okkum til okkara uppskrift og bara átta minuttir seinni javnaði Rókur við einari sannari perlu.
Kanska vóru vertirnir betur við i fyrra hálvleiki, men vit settu tingini uppá pláss í seinna. Aleksandar eru gløðandi í løtuni og tá 53 minuttir vóru leiktir legði hann okkum framum.
Beint eftir tímaslagið økti Símun Samuelsen og beint fyri leiklok setti Sebastian Pingel punktum við einum sera góðum máli.
Vit hava nú fingið fatur í rætta endanum aftur og eftir tveir dystir er okkara málúrtøka farin frá 8-8 til 16-11. Ikki so galið og flott afturí aftur komið eftir keðiligu gongdina.
KOYR Á, HB!!!!
HAGTØLINI
Effodeildin, 11. umfar leygardagin 3. juni 2017 kl. 17.00 á Dungasandi
07 Vestur – HB 1-4 (1-1)
1-0 Søren Nielsen 8’ (br.)
1-1 Rókur av Fløtum Jespersen 15’
1-2 Aleksandar Stankov 53’
1-3 Símun Samuelsen 61’
1-4 Sebastian Pingel 88’
Gult kort: Adrian Justinussen og Bartal Wardum
Liðið: Teitur M. Gestsson – Ári Mohr Jónsson, Bartal Wardum, Poul Thomas Dam, Jógvan Rói Davidsen, Símun E. Samuelsen, Adrian Justinussen (Heðin Hansen 71), Heri H. Mohr, Tróndur Jensen, Rókur av Fløtum Jespersen (liðsk.) (Martin Bergvold 76) og Alexandar Stankov (Sebastian Pingel 74)
Óbrúktur eykaleikarar: Mattias Lamhauge, Dánial Pauli Lervig, Levi Hanssen og Daniel Johansen
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Rókur av Fløtum Jepsersen
Dómari: Kári J. á Høvdanum
Hjálpardómarar: Andreas Petur Hansen og Rúni Olsen
4. dómari: Jóhan Hendrik Ellefsen


text:
Taka Jehova vitni ímóti læknaviðgerð?
Ja, Jehova vitni taka bæði ímóti heilivági og læknaviðgerð. Vit royna at ansa eftir okkum sjálvum og at liva heilsugott, men av og á tørvar okkum læknahjálp. (Lukas 5:31) Lukas, ein lærisveinur hjá Jesusi, var lækni, og nøkur Jehova vitni í dag eru eisini læknar. – Kolossebrævið 4:14.
Nakrir viðgerðarhættir eru tó í stríð við meginreglurnar í Bíbliuni, og teimum taka vit ikki ímóti. Til dømis vilja vit ikki hava blóðflutning, tí Bíblian sigur, at vit skulu halda okkum frá blóði. (Ápostlasøgan 15:20) Viðgerðarhættir, sum fevna um nakað okkult, eru eisini í stríð við Bíbliuna. – Galatiabrævið 5:19-21.
Men teir flestu viðgerðarhættirnir eru ikki í stríð við meginreglurnar í Bíbliuni. Í slíkum førum má hvør einstakur sjálvur taka eina avgerð. Kanska velur eitt Jehova vitni at taka ímóti eini ávísari viðgerð, sum eitt annað Jehova vitni ikki vil taka ímóti. – Galatiabrævið 6:5.


text:
Tað er ein koming og faring alla tíðina, góðan dag, farvæl, klemm klemm, muss muss. Soleiðis er summarið í Føroyum, eg var í Íslandi , og FS kom til Føroyar, IR og Guðný komu, Leyvoy kom, Turið og Hallur fóru, FS og børnini fóru, IR og Guðny fóru. Og so renna runt at heilsa uppá, ganga fjøll og uppdatera familjuviðurskifti.
Mathias er í Danmark og Sigri er í Spania og gongur Jákupsvegin.
Sanna hjá Elsumostur er heima og ferðast. Og í Eiriksgøtu eru diddurnar hjá Marju og Briani.
Ein túr til Dals, má mann fara.
Í Leivgøtu er altíð deiligt at koma.
Og so á flog aftur, Lív Rósa fer við til Belgia ein túr.
Stórur dagur hjá Shahin og Elly í dag, øll fýra børnini vóru við.
Yngsta í familjuni kemur her at enda, Andrea og Niklas Pætur eiga hesa praktfullu didduna.


text:
Víkingur 2008
Víkingur er eitt fótbóltsfelag í Eysturoy, sum varð stovnað í 2008, sum ein samanlegging av Gøtu Ítróttarfelag (stovnað í 1926) og Leirvíkar Ítróttarfelag (stovnað í 1928).
24. juli skrivaði Víkingur føroyska og evropiska fótbóltssøgu, tá liðið vann seinna dystin í øðrum undanumfari í Europa League 2-1 móti Tromsø IL á útivølli og gjørdist harvið fyrsta føroyska liðið nakrantíð, ið megnaði at leika seg í triðja undanumfar til Europa League kappingina. Málini hjá Víkingi gjørdu Bárður Hansen og Hallur Hansson.
Víkingur vann sítt fyrsta føroyameistaraheiti í mansfótbótli hin 22. oktober 2016 við 61 stigum, eitt stig frammanfyri KÍ, ið fekk 60 stig. Árið eftir, í 2017, endurvann felagið føroyameistaraheitið.
Innihaldsyvirlit
Fótbóltshópurin hjá besta liðnum[rætta | rætta wikitekst]
Viðmerking: Fløgg vísa til landslið, sambært reglunum hjá FIFA. Leikarar kunnu hava meira enn ein ikki-FIFA tjóðskap.
Víkingur í Evropa[rætta | rætta wikitekst]
Heiður[rætta | rætta wikitekst]
- Effodeildin, føroyameistarar: 2
-
- 2014, 2015, 2016
Ávisingar úteftir[rætta | rætta wikitekst]
- Vikingur.fo, heimasíðan hjá felagnum.
- Víkingur á Faroesoccer.com
B36 | TB/FC Suðuroy/Royn | HB | ÍF | KÍ | NSÍ | Víkingur | Skála | EB/Streymur | 07 Vestur
AB | B68 | HB II | TB/FCS/Royn II | Víkingur II KÍ II | B36 II | Hoyvík/Giza | NSÍ II | ÍF II
B71 | AB II | 07 Vestur II B68 II | KÍ III | TB/FCS/Royn III | NSÍ III | Skála II | EB/Streymur II | Víkingur III


text:
Háttvirdi Kári á Rógvi vil broyta donsku grundlógina og sigur m.a.:
Hesum uppskoti fara vit at slóða fyri á Fólkatingi, og vænta vit, at um Løgtingið vil, so fara danir at broyta grundlógina líka ómakaleyst sum trúnfylgilógin herfyri var broytt eftir broytingarmannagongdini í GL § 88.
og tað vil siga, at Fólkið skal atkvøða um málið á eini fólkaatkvøðu, ikki so?
Víðari sigur hann:
Eftir verða helst kongshús og hægstirættur, um danir vilja veruligan felagsskap við egnari føroyskari grundlóg á sama hátt sum við Íslandi frá 1874. Kongshús og hægstirættur vóru framhaldandi felags hjá teimum báðum londunum í góðum samstarvi.
Hóast eg ikki eri løgfrøðingur, ella nakar háttvirdur løgtingsmaður, so veit eg, at umframt kongshús og hægstirættur vóru framhaldandi felags hjá teimum báðum londunum í góðum samstarvi, so var eisini alt ta úttinnandi valdið í Íslandi á donskum hondum í 1874
, sum varð broytt í 1904, tá Ísland fekk heimastýri, og íslendingar nústaðni tá sjálvir fóru undir at umsita ta útinnandi valdi. Altingið hevði avmarkað lóggevandi vald umframt rættindi at gera fíggjarætlan.
Annars so haldi eg, at tú ert í so stuttligur, harra háttvirdi løgtingsmaður, at eg nærum mýði í buksurnar av látrið. Altso meinar tú veruliga ” á sama hátt sum við Íslandi frá 1874”?
Er hatta ikki bert at spæla býtt við Føroya Fólki, harra háttvirdi løgtingsmaður?
Meinar tú kanska ikki við "forbundsloven" frá 1918, ið varð sett úr gildi í 1950, tá til stykkis kemur?


text:
Verkfall og síðani verkbann á dagstovnaøkinum
Føroya Pedagogfelag hevur lýst verkfall fyri limir, sum eru í leiðara- og varaleiðarastørvum. Hetta hevur ávirkan á dagstovnaøkið og á dagstovnavirksemið. Verkf… Les meira »
Julius´og Rógvi á vitjan til jólahaldið
Rógvi og Julius komu at vitja børnini á Landavegnum í samband við at vit høvdu jólahald í dag. Teir dugdu sera væl og var tað ein góð løta. Les meira »
Ráðleggingardagur 2017
Minnast skal á at vit hava Ráðleggingardag 1.desember. Tá er stovnurin stongdur Les meira »
Jólahald 30.november
Jólahaldið fyri foreldrum verður hósdagin 30.november frá kl 15.30 - 17.00. sangleikur er kl 15.45. St. Lucia verður kl 16.15. Jólacafé verður í miðrúminum við… Les meira »


text:
Enn einaferð hevur kappingarondin víst sítt ljóta andlit, hesaferð á arbeiðsplássinum. Tað var soleiðis, at eg, saman við øðrum starvsfelagum skuldi møta til QI. QI stendur fyri Quality Improvement, ella dygdarmenning á góðum føroyskum.
Á hvørjum borði, stóð ein eplamaður. Ongin visti hví hann stóð har, men uttan iva hevði hann okkurt við hetta QI at gera. Og tað hevði hann eisini.
Ná, men aftur til dygdarmenning. Vit lærdu, at tað hevur týdning at eftirmeta tað arbeiði man ger. Fyri at vita um tað yvirhøvur er nóg gott, ella um man bara heldur, at tað er nóg gott, um man bara gongur út frá, at hini á arbeiðsplássinum gera tað sama og ganga uppí tað sama sum ein sjálvur, ella um hetta veruliga er so. Fyri at finna útav øllum hesum skal man gera eina rúgvu av PDSA’um. (PlanDoStudyAct), umframt at tosa saman og samstarva.
Hvørja ferð man fer í gongd við einahvørja uppgávu skal man leggja sær til rættis, hvussu man ætlar at gera (Plan), so ger man tað (Do), so metir man um og kannar hvussu tað hevur riggað (Study) og so ger man tað umaftur, við teimum ábøtum man hevur funnið útav at man má gera fyri at gera arbeiði upp aftur betri. Nakað soleiðis skilti eg tað.
Eitt er at halda seg skilja, og eitt annað er at royna tað. Her kom so Harra Eplapætur inn í myndina. Harragud, at eitt sovorið óskyldugt plastikkepli skuldi fáa pulsin so upp, tað hevði eg forsvorið, men, sum sálarfrøðingurin ið var saman við okkum tók til, “tað er heilt øgiligt sum tú ert competitive”, tá hann sá hvussu eg royndi at samstarva, ella kanska tað mótsatta, saman við mínum toymi.
Ná, men sum í øllum samstarvi, so má man samstarva, annars er tað ikki samstarv, siga tey klóku. So vit deildu uppgávurnar ímillum okkum, ein skuldi byggja Eplapætur, ein onnur skuldi taka tíð og ein triðja skuldi skriva upp, hvussu riggaði, og hvat vit skuldu gera øðrvísi til næstu ferð. Eg sá við einum hálvum eyga, at eg skuldi havt tikið byggipostin. Hatta gekk aaaalt for seint fyri seg. “Kom nú, hetta skal gerast uppá tíð”, royndi eg at harka sum av óvart. “Er tað ikki lættari, vissi tú bara tekur alt tú skal brúka, og stoytir alt á borðið í senn?” Tað gekk gott nokk seint!
Hon sum skrivaði upp, royndi at viðmerkja, at “kanska skuldi Simona sleppa at byggja tann næsta, tað ljóðaði sum hon visti akkurát hvussu man burdi gjørt”. Hygg! Hon visti, at eg var betri. Eg fór í gongd áðrenn hin hevði ruddað saman, skramblaði alt út á borðið, kístaði hjálpandi hendur vekk av vegnum. Hurraði Eplapætur so skjótt saman sum eg kláraði og tadaaaa, liðugt! So ein eftirmeting (Study). Ja, tað gekk so nógv skjótari enn hjá hinari, men... oyruni hingu ov lágt, brillurnar vóru skeivar, yvirskeggið hekk fast í nøsini og ikki í vørrini og rumpulúkan var opin aftanfyri. Summa summarum: dygdin var ikki meiri enn næstbest og samstarvið var ikki eksisterandi…


text:
Heili 40 listafólk vilja sleppa at prýða nýggja skúladeplinum, Glasir, við list. Nevndin, ið er sett at skipa fyri prýðingini, er sera væl nøgd við innkomnu uppskotini.
- Vit eru ovfarin av, at so nógv listafólk hava víst áhuga fyri uppgávuni, og vit eru sera fegin um at hava fingið so nógv góð uppskot at velja ímillum, sigur Bogi Bech Jensen, rektari á Glasi og formaður í listprýðisnevndini í skrivi sent miðlunum í dag.
Listprýðisnevndin hevur mett um innkomnu uppskotini og hevur valt tey listafólk út, ið fáa høvi at gera eitt gjøllari uppskot til listprýðing. Úrslitið er, at 11 av teim 40 listafólkunum eru boðin at koma við nágreiniligum uppskoti til, hvussu tey vilja listprýða ávís støð í bygninginum. Listafólkini fáa freist til 31. oktober at koma við skitsuuppskoti, og tá tekur listprýðisnevndin endaliga støðu til, hvørji listafólk fáa uppgávuna at listprýða Glasir. Listprýðingin skal vera liðug, tá bygningurin verður tikin í nýtslu, eftir ætlan í august 2017.


text:
Hesar seinastu dagarnar hevur ein sjónleikarabólkur hildið til í Løkshøll. Í bólkinum eru fleiri av føroya bestu og kendastu sjónleikarum, umframt aðrir norðurlendingar. Tey hava vant og fyrireikað sjónleikin Veitslan, sum er handrit eftir Thomas Vinterberg og Mogens Rukov. Hetta er sama handrit, sum vit kenna sum danska filmin Festen. Leikurin er tó tillagaður til føroysk viðurskifti. Hetta er samstundis størsta sjónleikauppseting av fríyrkisfólki, sum nakrantíð hevur verið í Føroyum.
Hóast sjónleikir fyrr eru spældir í Løkshøll, so er tað sjálvsamt at ein bólkur við so royndum leikarum hevur valt at hava venjingar og halda til í dagavís í Løkshøll. Leikararnir, leikstjórin og onnur, sum hava við leikin at gera, eru sera væl nøgd við umstøðurnar, og hetta gleðast vit um. Somuleiðis fegnast Runavíkar kommuna um at sjónleikarabólkurin venur og fer at spæla sjónleikin her hjá okkum.
Nú er bert at vóna at borgararnir taka væl undir, og nýta høvið at uppliva sjónleik á hægsta støði her í okkara nærumhvørvi.
Til ber at keypa atgongumerkir til sýningarnar:
leygardagin 12. sept. kl 19.30 – frumframførslan!
sunnudagin 13. sept. kl 19.30
týsdagin 15. sept. kl 19.30
mikudagin 16. sept. kl 19.30.
Keyp atgongumerkir á www.loksholl.fo ella á Kunningarstovuni


text:
Tíðindaskriv frá SSF:
Svimjisamband Føroya sendi sum kunnugt Pál Joensen til Tallinn í januar mánaða, at verða testaður av estiskum professara í kinesiologi, sum er vísindin í rørslum hjá menniskjum. Royndirnar av hesum eru longu so mikið góðar, at Svimjisambandið hevur avgjørt at íverkseta eina størri verkætlan, umfatandi fleiri svimjarar, til meira ella minni at kollvelta føroyska svimjing.
Ætlanin er at fáa Rein Haljand, professara, til Føroya hvørt vár og heyst, komandi trý árini, at filma og greina ein hóp av føroyskum svimjarum, við atliti til at betra teirra svimjiteknikk. Í fyrstu atløgu verða tey hesi 16, sum skulu filmast nú komandi fríggjadag, 27. mars 2009, og síðani eftirmetast saman við Rein Haljandi, leygardagin 28. mars:
- Úr Svimjifelagnum Reka: Turið S. Christiansen
- Úr Svimjifelagnum FLOT: Astrið Foldarskarð og Birita Debes
- Úr Ægir: Cecilia Eysturdal og Alvi Hjelm
- Úr Havnar Svimjifelag: Magnus Jákupsson og Óli Mortensen
- Úr Fuglafjarðar Svimjifelag: Kári J. á Høvdanum, Hildur á Fløtti og Poula Ø. Mohr
- Úr Suðuroyar Svimjifelag: Pál Joensen, Shaila millum Garðarnar, Mona Simonsen, Katarina Lamhauge, Jón Hofgaard og Eyðbjørn Joensen
Tey 16 eru vald út í samráð við venjarar og feløg, har hugt varð at teirra svimjidygd, teirra ágrýtni, og eisini partvís samansetingini av sergreinum, aldursbólkum og feløgum. Hesi 16 eru nøkur av teimum, ið føroysk svimjing væntar sær allarmest av, beint nú og næstu árini, men her er sjálvsagt opið fyri at summi fella frá og onnur koma til.
Síðuleypandi íverksetur Svimjisambandið eina verkætlan, har videokønar eldsálir í Føroyum geva eisini teimum svimjarum møguleika at verða filmaðir á samanberiligan hátt, sum ikki í fyrstu atløgu fingu pláss í hópinum hjá Haljandi. Ein videoportalur verður settur á stovn, har øll kunnu síggja allar videoir, sum serliga venjarar síðani kunnu nýta til greining og referensu í sínámillum samskifti.
Skráin fyri vitjanina hjá Rein Haljandi í Føroyum er hendan:
- Fríggjadag 27. mars kl 10:00-13:00: Videoupptøkur í Svimjihøllini í Gundadali
- Fríggjadag 27. mars kl 17:00-21:00: Fyrstu svimjarar verða greinaðir
- Leygardag 28. mars kl 08:30-18:00: Írestandi svimjarar verða greinaðir
Svimjisambandið væntar sær heilt nógv av hesum verkætlanum, bæði tá ið tað kemur teir til svimjarar sum sleppa at verða eftirkannaðir av Haljandi, og tá ið tað kemur til restina av føroyskari svimjing. Vit fáa staðfest hvussu støðan er við svimjiteknikki í føroyskari svimjing sum er, í mun til ta heimselitu sum Rein Haljand hevur testað í eini 20 ár, og kunnu síðani samanbera og fylgja við gongdini framyvir. Vit fara at fáa málrættaða leiðbeining, frá einum manni við universitetsútbúgving í svimjing. Føroysk svimjing hevur seinastu árini nátt sera langt takkað verið einum høgum støði í svimjifeløgunum. Hetta støðið vil Svimjisambandið stuðla undir við at millum annað hesum tiltaki har vit heinta tað besta til Føroyar, bæði til gleði fyri svimjarar og venjarar. Verkætlanin við Rain Haljand kemur at kosta Svimjisambandinum umleið 150.000 krónur árliga, og verður nú arbeitt við at skaffa fígging til hetta framhaldandi arbeiðið.
Ynskja tit fleiri upplýsingar, kunnu tit ringja til formannin í Landsliðsnevndini, Rók í Jákupsstovu á telefon 21 97 54, ella formannin í Svimjisambandinum, Jon Hestoy á telefon 59 45 55.


text:
Grundstykkini við Stóraklett í Sandavági verða nú seld
14-07-2017 - 09:52 - Jóanis Nielsen
Vága kommuna:Umhvørvisstovan hevur nú matrikulerað grundstykkini við Stóraklett í Sandavági. Talan er um 11 grundstykkir, sum øll eru umbiðin. Teldupostur er sendur øllum teimum, sum skulu hava grundstykki, við fráboðan um, at nú er klárt at keypa.
Felags rottangi er gjørdur fyri tey 7 grundstykkini omanfyri vegin, meðan tey 4, sum eru niðanfyri vegin, noyðast at hava egnan rottanga.
Gjaldið, fyri at vera knýttur í felags rottanga, er kr. 10.000,-.


text:
Plagi bara at skriva her, tá eg havi okkurt uppá hjarta, og tað havi eg nú. Hesaferð er tað tó hvørki væl umhugsað, politiskt, hvast ella nakað annað, tað er poppur og fullkomiliga spontant.
Eg havi júst sæð sjónbandalagið hjá dreingjabólkinum All In til lagið Vanja. Eg má siga, hetta er so framúrskarandi stuttligt, at eg illa fái latið vera við at flenna nóg leingi til at skriva hetta her.
Umframt at lagið er so ræðuliga fangandi, og útgávan hjá All In veruliga vísir hvørjar poppkvalitetir lagið hjá Jákupi Eli hevur, so er hendan videoin so væl gjørd, at men nærum hevur hug at rópa halleluja. Her eru klisjeir og lekkurheit og alt sum skal til, tá eitt boyband ger eitt sjónbandalag. Til lukku dreingir, flott arbeiði, og tit sum ikki hava sæð tað, hyggið her:


text:
Eftir eina sera góða byrjan kom stígur í hjá gestunum. Ein løtu lógu teir heilt har framm og spælið og ágrýtnið ið var lagt fyri dagin, fekk tankarnar hjá onkrum at ferðast aftur til eina farna tíð.
Síðan hevur ikki gingið sum ætlað og endin var, at KÍ valdi at loysa venjaran frá uppgávuni og geva stafettina víðari til teirra egna Eyðun Klakstein. Venjaraárinið hava vit ikki sæð enn, men helst verður um at gera og herja á sunnudagin fyri at venda gondini.
Eftir at vit, heldur snópisliga, vóru varpaðir úr bæði steypakappingi og Europa League, kunnu vit nú halda fokus á tí eina málinum.
Í Effodeildini hava vit verið liðið sum hevur sligið taktstavin og higartil hava sundalagsmenn verið teir einastu ið hava megnað at vunnið móti okkum.
Hesi gongdini vilja vit fegin halda fast í, og góði sigurin í Gøtu beint undan summarsteðginum, var søtur og sera vælkomin.
Nú er at halda ferðini, taka ein góða miðspurt og halda skútuni omaná alduni, so munurin til hinar verður áhaldandi.
Vit gleða okkum almikið at fáa vitjan úr Klaksvík og ynskja øllum hjartaliga vælkomin í Gundadal, okkara leikvøll.
Koyr á, HB!!!
Allir dystirnir í 16. umfari eru hesir:
2107 HB – KÍ
2107 ÍF – TB
2107 AB – B36
1809 EB/Streymur – NSÍ
1809 07 Vestur – Víkingur
Hesir báðir dystirnir eru fluttir vegna luttøkuna í Europa.


text:
Arbeiðsfólk til CL-dystin á Tórsvølli 23. juli
Ymiskt23-07-2013 - Turið Láadal Sejersdóttir
Annað enn spælarar skulu til, tá dystur er á Tórsvølli.
Vanligt er at síggja nógvar góðar fótbóltsmyndir, tá dystir eru, men í kvøld er fokus sett á fólkini, ið altíð eru á síðulinjuni, tá dystir eru.
HB hevur aftur í kvøld staðið fyri vaktum, innkrevjarum o.ø. í sambandi við dyst á Tórsvølli. Dagsins dystur var ímillum EB/Streym og Dinamo Tblisi. Hettar er ikki ein dystarfrásøgn, men nevnast kann, at Dinamo Tblisi vann dystin 3-1.
Tað eru nógvir postar, ið skulu mannast tá dystur er. Í kvøld hevur HB skaffað 39 fólk, harumframt eru fleiri fólk, ið HB ikki hevur skaffað. Niðanfyri eru nakrar myndir av okkara røsku starvsfólkum. Takk fyri, at tit altíð eru so fitt at hjálpa.
Myndir: Turið Láadal Sejersdóttir


text:
HB væl umboðað hjá U21
Landslið15-03-2017 - Jónfinn Petursson
Eli Hentze og Hegga Samuelsen hava úttikið 26 spælarar til venjingarlegu hjá U21-landsliðnum, sum verður í døgunum 24. til 26. mars.
Fyrireikingarnar hjá føroyska U21-landsliðnum, sum í summar fer undir sína sættu EM-undankapping, eru so smátt farnar í gongd.
Nýggju venjararnir, Eli Hentze og Hegga Samuelsen hava úttikið 26 spælarar til venjingarleguna, sum eftir ætlan verður í Havn frá 24. til 26. mars.
- Dirvi og virkisfýsni skal eyðkenna hópin komandi tvey árini. Vit eru farnir í arbeiðshandskarnar og gleða okkum, sigur Eli Hentze við heimasíðuna hjá FSF.
Málverjar:
Elias Rasmussen, Víkingur
Karstin Hansen, NSÍ
Silas Eyðsteinsson, 07 Vestur
Emil Rom Madsen, Århus Fremad (DEN)
Verjuleikarar:
Ari Olsen, Skála
Benjamin Heinesen, B36
Bjarni Petersen, B36
Bartal Wardum, HB
Ólavur Niclasen, KÍ
Jákup Vatnhamar Olsen, Víkingur
Erlendur Magnusson, B36
Elias J. Lervig, Víkingur
Miðvallarar:
Betuel Hansen, NSÍ
Jákup B. Andreasen, KÍ
Hákun Edmundsson, Skála
Janus S. Samuelsen, 07 Vestur
Steinbjørn Olsen, KÍ
Salmundur Bech, TB/FCS/Royn
Dan í Soylu, EB/Streymur
Hans Jákup Lervig, Víkingur
Jann Benjaminsen, NSÍ
Heri Hjalt Mohr, HB
Framherjar:
Teit Jacobsen, SønderjyskE (DK)
Petur Knudsen, NSÍ
Ari Mohr Olsen, HB
Búi Egilsson, TB/FCS/Royn
Upprunaliga vórðu Jákup L. Thomsen, Skive, Meinhard E. Olsen, Vendsyssel FF, og Dávid Muller, ið spælir fyri Vejle BK, boðsendir til venjingarleguna, men teir hava allir givið avboð.
Fyrsti dystur í komandi EM-undankapping verður tann 8. juni, tá føroyska liðið skal spæla á útivølli ímóti Litava. Hini londini í bólkinum eru Danmark, Finnland, Georgia og Pólland.
Skráin fyri EM-undankappingina sæst her. Italia og San Marino vera vertir fyri EM-endaspælinum í 2019.
Vit fegnast um at Bartal, Heri, Ari og Teit hava fingið landsliðsboð, og ynskja øllum bestu eydnu við komandi uppgávunum.
Mynd og heimildari: fsf.fo


text:
Nú fólkatalið nærkast 50.000 - um tað ikki longu er farið uppum, men ikki skrásett - er hugaligt at síggja, at tað ikki bara er í miðstaðarøkinum og á størru plássunum, at fólkatalið veksur. Tórshavnar kommuna eigur framvegis størsta fólkavøksturin, og tá tað snýr seg um oyggjar, so taka tær størru oyggjarnar eisini tey flestu fólkini í tali. Men um verandi fólkatal á smærru oyggjunum verður havt í huga, so er fólkavøksturin í summum útoyggjum rættiliga stórur.
Ein uppgerð hjá Hagstovuni vísir, at Fugloy vaks við trimum fólkum í fjør, Svínoy við fýra, Hestoy við fýra og Stóra Dímun við einum.
Í Mykinesi og Skúvoy er ongin broyting, meðan fólkatalið í Kalsoy gekk øvugtan veg við níggju, Nólsoy minkaði við seks og Skúvoy við einum fólki.


text:
Les į enskum HAR
Mikudagin 25. November 2015, bórust tķšindi um ein nżfųšing, iš varš funniš ķ eini krubbuni ķ The Holy Jesus Catholic Church ķ New York City. Ķ samsvari viš lógina ķ New York, kann eitt foreldur eftirlataš nżfųdd bųrn anonymt, į įsettum trygdarstųšum. Um barniš bara er handaš til rętta viškomandi, hevur foreldriš ongan ótta fyri at verša atsųkt av lųgregluni. 1
Taš er kanska freistandi at fordųma hesa kvinnu, og undrast į, hvussu hon kundi geva sķtt nżšfųdda barn burtur į ein slķkan hįtt. Onkur spyr kanska hvķ hon ikki valdi fosturtųku ķstašin, iš ógvuliga lęttliga kann fremjast ķ New York.
Eg vil heldur sķggja hesa gerš sum eina desperat gerš, av eini sįrbarari, bangnari og einsamari mammu. Hendan geršin var eisini ein trśargerš. Eftirfylgjandi frįsųgnir siga, at mamman at barninum, fųldi at hennara nżfųdda barn, fór at verša funniš ķ kirkjuni. Tķ valdi hon at leggja barniš ķ krubbuna taš fjįlgasta stašiš ķ kirkjuni. Hendan mamman kom aftur dagin eftir, fyri at tryggja sęr at barniš var funniš.2
Okkara hjųrtu burdu veriš fyri henni. Eingin av okkum veit hvat taš kostaši henni. Hennara nżfųddi sonur hevur nś ein góšan mųguleika ķ lķvinum; ikki minst tķ fleiri fólk ķ sóknini, vķstu įhuga ķ at ęttleiša hann. Hesi fólk vķsa ein greišan vilja at koma til hjįlpar. Tey bjóša hesum barninum vęlkomnum ķmillum sķn, og siga at hann er ein gįva. Barniš hevur hóskandi fingiš navniš Emmanuel, iš merkir Guš-viš-okkum. (Jes: 7: 10-16; Matt: 1:23)
Hesin tilburšurin kveikir lķv ķ jóla evangeliiš, iš minnir okkum į eitt barn, sum varš reivaš og lagt ķ eina krubbu (Luk: 1:6-7) og sum fór ķ śtlegd til Egyptalands orsaka av hóttanini at taka lķviš av honum (Matteus 2: 13-15). Į meira enn ein hįtt, ekkóar višbrekni og fįtękni hjį hesi kvinnu og hennara barni, viškvęmi og fįtakradųmi hjį Kristus-barninum og móšir hansara. Hetta hjįlparloysi, er ein sterk įminning um Kristus komin ķ holdiš; Guš-viš-okkum. Guš, sum bleiv menniskja, sum kennir okkara veikleikar, okkara mįttloysi, fįtękt og ótta. Hann bišur okkum bjóša Honum vęlkomnum, saman viš okkara viškvomu brųšrum og systrum, viš opinleika, gįvumildni og nįši ((Matteus 25: 31-48).
Hetta reisir eisini spurnartekin um, hvussu vit ķ okkara landi, taka ķmóti kvinnum, sum eru komnar ķ ta "kreppu at gerast viš barn ?
Viš jólakvųšu,
Maria Forrestal, samskipari


text:
Íslendskur tónleikari/býráðslimur vendir plátum í Sirkus
Einar Örn er kendastur frá søguliga samstarvinum við Björk. Tey vóru fyrst saman í bólkinum KUKL og seinni í Sykurmolunum, The Sugarcubes, sum skjótt vann altjóða viðurkenning.
Einar Örn hevur síðani lisið miðlafrøði, arbeitt fyri plátu- og listafelagið Smekkleysu við altjóða navninum Bad Taste, og stovnaði í 1995 fyrstu netkaféina í Reykjavík.
Fyrsta soloverk hansara, Ghostigital, bleiv til í 2003. Undir hesum navni hevur Einar Örn arbeitt saman við eitt nú Gorillaz.
Einar Örn er umframt hetta politikari fyri Besta Flokkin í Reykjavíkar býráði, har hann er næsti maður Jón Gnarrs, borgarstjóra. Eisini er hann formaður í menta- og ferðavinnunevndini í Reykjavíkar býi.
Einar Örn er í Havn í sambandi við norðurlendsku mentanarráðstevnuna hjá Tórshavnar kommunu, sum bleiv avlýst vegna trupuleikar við flogferðsluni.
Meðan hann vitjar klettarnar, leggur hann leiðina oman í Sirkus, har hann hevur havt orðið á eigararnar um at venda plátum eina løtu. Einar Örn hevur nevniliga eisini eina tætta fortíð at Sirkus í Reykjavík, og var saman við millum onnur Björk, Sigur Rós, Gus Gus og hinum garpunum við til at fylla staðið út, tá tað lat upp har síðst í 90unum.
Sum so mong onnur harmast hann um, at Sirkus í Reykjavík noyddist at lata aftur í 2007, men fegnast nú um at sleppa at vitja føroysku útgávuna av tí fyri fyrstu ferð. Og tað komandi hóskvøld frá klokkan 21-24.
Ókeypis atgongd.


text:
Hóast yr.no hevði lovað ávikavist 0,4 og 0,6 mm av regni millum 15-16 og 16-17, so var tað mangt slíkt, ið kom niður. Men sum ein væl ílatin klaksvíkingur segði við einum smíli, her í Klaksvík rokna vit ikki í millimetrum, tá tað snýr seg um regn, vit rokna í senitmetrum.
Meðan Kristina Bærendsen samlaði fitt av fólki, ið hugnaðu sær undir regnskjólum á Vágsbøi, drippaði heldur illa, men tað var sum um, tá kontritónleikurin steðgaði, so steðgaði regnið eisini.
Nú er aftur turt, og himmalin er klárnaður.


text:
03. Jan 2018
Brennur tú fyri at arbeiða við ljós- og ljóði á ein kreativan hátt? Spennandi skeið verður í Losjuni við Gøtugjógv 27. – 29. apríl 2018. Lærarar verða Súni Joensen og Asger Kudahl Sørensen. Tekna teg til skeiðið her.Sí nærri upplýsingar í skeiðslýsingini niðanfyri. ...
19. Des 2017
Vegna jólafrí er skrivstovan stongd til 2. januar 2018.Konteret er lukket på grund af juleferie til 2. januar 2018.The office is closed until 2 January due to Christmas holidays. ...
18. Des 2017
Rigmor Dam, landsstýriskvinna í mentamálum, hevur sett nýtt Leiklistaráð fyri næstu trý árini. Leiklistaráðið virkar sum stýri fyri Tjóðpall Føroya, setir stjóran og hevur aðrar yvirskipaðar uppgávur í sambandi við yrkisleiklist og leiklist sum heild. Ein av fyrstu uppgávunum verður at gera...
07. Nov 2017
Fyrr í ár fór MáF inn í eina spennandi samstarvsverkætlan saman við trimum øðrum norðurlondum - Danmark, Svøríki og Noreg - um ein felags pall fyri áhugaleik millum tað gráa gulli í okkara londum. Heiti á verkætlanini er "Digital platform for Nordisk SeniorTeater". ...
01. Nov 2017
Í samband við at Klippfisk skipar fyri filmskapping á Reinsarínum í Havn 10.-12. november, ynskja tey eisini at bjóða (áhuga)leikarum við til tiltakið, tá ið evnið verður kunngjørt á Reinsarínum í Havn fríggjakvøldið 10. november kl. 18:00. Ætlanin er, at bólkar/einstaklingar, sum luttaka í kappingini,...
30. Okt 2017
Ein skemtileikur eftir Jeremy Lloyd og David Croft, ið Sjónleikarfelagið Glotti í Gøtu framførir í hesum døgum. Leikurin snýr seg um, at kaffistovueigarin René og kona hansara hava goymt eitt listaverk stolið frá nasistum í einari pylsu í kjallaranum. Í sama kjallara goyma...
05. Okt 2017
MáF vil við hesum ynskja Havnar Sjónleikarfelag hjartaliga til lukku við Barnamentanarheiðursløn Tórshavnar býráðs 2017. Heiðurslønin er fyri nógvu barnaleikirnar, Havnar Sjónleikarfelag hevur sett upp seinastu mongu árini, við støði í m.a. kendum barnasøgum sum eitt nú Fólk og dólgar í Kardamummubýi og Klintrimús...
11. Sep 2017
MáF fegnast um at hava fingið nýggjan lim í meginfelagið. Tað er Bygdarfelagið Eydnan á Oyrarbakka, sum hevur teknað seg sum lim í MáF. Við hesum limaskapi hevur MáF seks limafeløg í meginfelagnum. Frammanundan eru hesi limafeløgini:1) Havnar Sjónleikarfelag2) Klaksvíkar Sjónleikarfelag3) Sjónleikarfelagið Glotti4) Ungmannafelagið Royndin5)...


text:
Teldlar & iPads
Teir snildu teldlarnir við touchskíggja eru framtíðarinnar teldur og eru longu nú ógvuliga væl umtóktir sum eitt ískoyti til telduna har heima. Teldlar kunnu bæði nýtast til arbeiðsbrúk og til undirhald. Tú kanst hyggja eftir filmi, spæla spøl og lurta eftir tónleiki á tínum teldli ella vera á netinum og fylgja við í tí, ið hendir har. Elding hevur eitt stórt úrval av teldlum - bæði tann væl umtókta iPad frá Apple, eins og vit eisini hava teldlar frá kendum veitarum sum t.d. Samsung og Sony. Finn tín nýggja teldil her á síðuni.
-
ACNTLCDED009
6.799
Netgoymsla: Levering 5-13 dagar
- Intel Core i3-6100U processor
- 12" IPS FHD+ touchskærm
- Køling med lavt lydniveau


text:
Eik legatið
Eik legatið er eitt legat fyri ung føroysk lesandi, ið eru farin undir eina hægri bókliga útbúgving ella yrkisútbúgving. Legatið er ætlað sum stuðul til uttanlandsuppihald í beinleiðis sambandi við útbúgvingina. Eik legatið er uppá kr. 15.000 og verður latið upp til tveimum umsøkjarum, tvær ferðir árliga – 1. juli og 1. januar. Umsóknarfreistin er ávikavist 15. juni og 15. desember.
Krøv til umsøkjarar
Fyri at fáa Eik legatið, er neyðugt, at:
- Tú ert í ferð við at taka eina hægri bókliga útbúgving ella eina yrkisútbúgving.
- Legatið verður nýtt í sambandi við lestraruppihald uttanlands.
- Lestraruppihaldið ikki er byrjað, tá søkt verður um stuðulin.
- Tú ert kundi í Eik
- Tú greiðir frá uppihaldinum á bloggi e.l. á heimasíðuni hjá Eik Banka.
Lestraruppihaldið
Lestraruppihaldið skal vera partur av útbúgvingini, ið tú ert í ferð við at taka. Tað kann t.d. vera ein lestrarhálva ella ein starvsvenjing. Legatið er bæði fyri føroysk lesandi í Føroyum og føroysk lesandi uttanlands. Lestraruppihaldið skal tó vera í einum øðrum landi enn útbúgvingarstovnurin, tvs. at ert tú t.d. í læru í Føroyum og ætlar tær til Italia at fáa íblástur til útbúgvingina, kanst tú søkja um Eik legatið. Ella tú eitt nú lesur í Danmark og kundi hugsað tær at tikið ein part av útbúgvingini í Føroyum ella Japan, so kanst tú søkja um Eik legatið.
Bloggurin
Meðan tú ert burtur á lestrarferð, ella í seinasta lagi ein mánaða eftir heimkomu, sendir tú ein blogg til marknadardeildin@eik.fo. Tú kanst velja at skriva bloggin ella gera ein videoblogg. Velur tú at skriva, skal bloggurin í minsta lagi vera 2500 tekn. Gert tú ein videoblogg, skal hann vera min. 3 min.
Legat-bloggurin kann nýtast í marknaðarføring hjá Eik Banka, t.d. á heimasíðuni, Facebook og Instagram.
#Eiklegatið
Fært tú játtað eitt Eik legat, høvdu vit verið sera fegin, um tú nýtti okkara #Eiklegatið til myndir, ið tú tekur meðan tú ert uttanlands í lestrarørindum. Á henda hátt fáa vit savnað inspirerandi myndir av ungum føroyingum um allan heimin :)
Gjaldið / Peningaupphæddin
Eik legatið er á 15.000 kr. og verður útgoldið á tína kontu í Eik Banka, tá tú fert avstað.
Umsóknir
Søkjast kann beinleiðis her á síðuni. Freistin hetta hálvárið var 15. juni. Latið verður uppaftur fyri umsóknum í vetur.
Fyll út teigarnar og send viðheft skjøl um neyðugt. Allar umsóknir og upplýsingar verða viðgjørdar í trúnaði. Skrivlig umsókn við frágreiðing um ætlaða uttanlandsuppihaldið verður partur av viðgerðini og avgerðini.
Umsóknarfreistin er ávikavist 15. juni og 15. desember.
Eik avger hvør fær legatið. Er eingin skikkaður umsøkjari, loyva vit okkum ikki at lata legatið.


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili,Tekniski Skúlin í Klaksvík
Útbúgvingarstaður: Tórshavn,Klaksvík
Lærupláss: Hesi hava læruplássgóðkenning
Elektrikarin arbeiðir við at leggja sterk- og veikstreym inn í t.d. sethús, skrivstovur, virki, skúlar og umborð á skipum. Hetta kann fevna um ljós, hita, motorar, elektroniskar stýringar til flutningsskipanir og framleiðslueindir.
Eisini fæst elektrikarin við innlegging av fjarskifti-, dátu- og trygdarútbúnaði og tilhoyrandi net innan bústaðir og vinnu. Elektrikarar ráðgeva kundum í at velja elektriskar loysnir og gera arbeiðið í samstarvi við onnur yrki á arbeiðsplássinum.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Skúlagongdin er 55 vikur íroknað eitt 5 viku sveinaroyndarskeið. Útbúgvingin endar við sveinaroyndini.
Fráfaringarroynd fólkaskúlans.
Eftir lokna útbúgving kanst tú arbeiða sum góðkendur elektrikari. Tú kanst eisini gerast sjálvstøðugur vinnurekandi.
Tú kanst eisini fara undir framhaldsútbúgving sum t.d.:
● el-innleggjari
● KT- tøknifrøðingur
● orkutøknifrøðingur
● automatiónstøknifrøðingur
● umhvørvistøknifrøðingur
● kort- og landamátaratøkningur
● KT-tøkningur
● professiónsbachelor í útflutningi og tøkni
● verkfrøðingur (krevur upptøkuskeið)
● viðkomandi akademiútbúgving.
Glasir, Smiðjugerð – www.glasir.fo
Tekniski skúlin í Klaksvík – www.tsk.fo
Yrkisdepilin – www.yrkisdepilin.fo


text:
"The Pink Years"
Alpha Centauri (1971)
Zeit (1972)
Atem (1973)
Heitið "The Pink Years" sipar til logoið hjá týska plátufelagnum Ohr, ið var eitt ljósareytt oyra. Fyrstu fýra TD pláturnar vóru útgivnar á Ohr, ið legði dent á eksperimenterandi tónleik. Tað abstrakta er felagsnevnari fyri hesar útgávurnar. Tónleikurin er sum heild leysur, huglagsríkur og flótandi, og ber í so máta brá av samtíðarinnar hippie ráki. Legg eitt sindur av fríum krautrock uppfinnsemi afturat, og tú hevur at gera við stak sýraðar tónar.
Ilt er at taka dagar millum hvør er besta útgávan frá hesum tíðarskeiðnum, men tað kemst ikki uttanum stórverkið Zeit. Ein dupultpláta á tremur við longum døprum dronum. Seinni skýrd eitt undangonguverk innan "dark ambient" tónleik. Hin orgul og floytu ríka Alpha Centauri og hin mellotron ríka Atem eiga eisini at vera nevndar. Og ja, debut plátan Electronic Meditation er sjálvsagt eisini eitt lurt verd. Sum heild málaðu TD hugvekjandi ljóðlandsløg hesi árini, og hevur ein seriøsan áhuga fyri bólkinum, so eru allar tær elstu pláturnar verdar at tjekka út.
"The Virgin Years"Hetta tíðarskeiðið fevnir um tær útgávurnar, ið komu út á Virgin Records. Tilsamans komu 13 TD plátur út á Virgin frá 1974-1983. Her fari eg at umrøða sjey teirra. Alt er jú ikki líka áhugavert. Tær umrøddu eru:
Phaedra (1974)
Rubycon (1975)
Ricochet (live, 1975)
Stratosfear (1976)
Encore (live, 1977)
Force Majeure (1979)
Tangram (1980)
Phaedra signaleraði skiftið frá Ohr til Virgin, og hon umboðaði eisini eitt stílistiskt skifti. Á hesi útgávuni nýttu TD fyri fyrstu ferð sequensarar, og gav hetta tónleikinum eitt meira rútmiskt grundað drive. Kortini eru abstraktu ljóðmyndirnar varðveittar, og lítil ivi er um, at plátan er eitt meistaraverk og verður javnan skýrd at vera hin besta hjá bólkinum. VCS3 synthur, mellotron, Moog synthur, elektriskt klaver, gittari, bassur o.a. Her skortar ikki uppá uppfinnsemi.
Kosmiska stórbærið nær nýggjum hæddum á Rubycon frá 1975. Hendan útgávan er um gjørligt uppaftur meira episk og flótandi enn Phaedra. Hon inniheldur bert tvinni long løg, og ein verður lættliga drigin út í hesa endaleysu á av úrtøkiligum ljóðlitum. Puristar, ið dyrka elsta tíðarskeiðið hjá bólkinum, vilja halda uppá, at Rubycon er síðsta meistaraverkið hjá bólkinum. Eftir hesa útgávuna løgdu teir eina væl meira melodiska og minni abstrakta kós, har áðurnevndu sequensarar eisini í alsamt størri mun seta dám á rútmisku grundina.
Ricochet og Encore eru tvær áhugaverdar live plátur frá Virgin tíðarskeiðnum. Hóast tær eru "live", er vert at hava í huga, at talan er sum so ikki um live framførslur av tónleiki, ið longu finst í studio innspæling. Tónleikurin er væl meira flótandi enn so, og í báðum førum er talan um sjálvstøðugar og fyri ein part improviseraðar live kompositiónir.
Stratosfear frá 1976 setur nýggja stevnu í diskografiini, og boðar av álvara frá teirri melodisku kósini, ið bólkurin helt seg til næstu mongu árini. Hóast synth puristar svørja til eldru útgávurnar, meti eg hesa plátuna at vera fult á hædd við tær. Synthesizer og sequencer ljóðmyndin er her kryddað við kassagittara, el-gittara, cembalo o.ø. ljóðførum, og tað klæðir bólkinum. Psykedeliska og kosmiska útsýnið er einki minkað fyri tað um melodiska tevið er styrknað.
Rætt skal eisini vera rætt: Tangerine Dream var í praksis ein trio árini 1971-1976. Tað vóru teir tríggir Edgar Froese, Peter Baumann og Chris Franke (sí konsertplakatina omanfyri), ið myndaðu hetta sterka tíðarskeiðið frá Zeit (1972) til Stratosfear (1976). Stratosfear gjørdist sostatt tann síðsta við júst hesi manningini. Teir rundaðu av við at stinga nýtt út í kortið. Sig so ikki tað.
Sorcerer (1977) er ein rættiliga idiosynkratisk útgáva. Hóast hon er frá '77, og sostatt er at rokna uppí melodiska sequencer tíðarskeiðið hjá bólkinum, peikar nógv á henni aftur til eldru ambient útgávurnar frá fyrst í 70'unum. Útgávan er soundtrack til William Friedkin filmin av sama navni. Søgan handan samstarvið er, at Friedkin ferðaðist í Evropa eftir at hava gjørt filmin The Excorcist (1973). Hann var staddur í Berlin og var boðin við á konsert úti á bygd onkrastaðni. Tey koyrdu í bili nokkso leingi og komu loksins til eina kirkju.
Í hesi kirkjuni framførdu Tangerine Dream á sínar eyðkendu synthesizarar. Friedkin var sum nevsligin og gjørdi í stundini av, at hesin bólkur skuldi gera tónleik til hansara næsta film. Seinni viðgekk Friedkin, at um hann hevði verið vitandi um Tangerine Dream áðrenn The Excorcist var gjørdur, hevði hann bílagt filmstónleikin frá teimum. Hvussu enn er og ikki, Sorcerer er lukkutíð millum tær sterkaru og vælumtóktu útgávurnar í diskografiini. Filmurin er eisini fínur.
Hinvegin er lítil ivi um, at Force Majeure (1979) telist millum tær meira kontroversiellu útgávurnar í diskografiini. Útgávan heintar íblástur frá progressiva rockinum og inniheldur nakað so traditionalistiskt sum rock trummur og el-gittar solo'ir. Øll hava ikki tikið eins væl ímóti slíkum elementum. Tað byrjaði jú so elektroniskt tað heila. Meti tó sjálvur, at útgávan er góð. Ljóðmyndirnar eru gjøgnumførdar og alt ljóðar væl. Vit tosa 1979, og henda útgávan við hennara skínandi blanka soundi liggur langt vekk frá samtíðarinnar skitna post punk ráki. Sjarmerandi onkursvegna.
Tann seinasti ordiligi varðin í diskografiini er eftir mínum tykki Tangram frá 1980. Hetta var tann fyrsta TD plátan, ið eg ognaði mær á LP. Leitaði síðan aftureftir. Útgávan tekur eitt sindur samanum melodiøsa Virgin tíðarskeiðið, og í bygnaði er hon ikki ólík Rubycon frá 1975, í og við, at hon bert inniheldur tvinni avlong løg: "Set One" á síðu A og "Set Two" á síðu B. Eisini ein vælljóðandi útgáva á tremur við hypnotiskum hugløgum og flúgvandi sequensarum.
Aftaná 1980 gongur longri millum snapsirnar. So hvørt sum tað 70'ara analoga víkir fyri tí 80'ara digitala, er tað sum um, mergurin hevur tað við at seyra úr tónleikinum. Tað er bara ikki tað sama. Onkrir glottar eru gamaní, eitt nú á soundtrackinum til Michael Mann filmin Thief (1981), á studioplátunum Exit (1981), Hyperborea (1983) og Green Desert (1985, upprunaliga innspæld í 1973). Og ikki at gloyma hin frálíka Steve Reich pastisjan "Love on A Real Train" av soundtrackinum til Tom Cruise filmin Risky Business (1984).
Kundi í so máta enda søguna her, men tíbetur fekk hon ein gleðiligan eyka kapitul fyri mítt/okkara viðkomandi. Í 2014 høvdu vit nevniliga tað fragd at fara á konsert hjá bæði Tangerine Dream, Michael Rother (Neu!, Harmonia) og Dieter Moebius (Cluster, Harmonia). Eitt ógloymandi kvøld saman við nøkrum livandi legendum í Tivolis Koncertsal í Keypmannahavn. Síðani konsertina eru bæði Froese og Moebius farnir í annað ljós, so tað er ikki frítt at ein er takksamur fyri at hava sæð teir á palli.
Á konsertini framførdu Tangerine Dream áðurnevnda Sorcerer soundtrackið í fullari longd við eini rúgvu av bonustilfari. William Friedkin var eisini hjástaddur, og áðrenn framførsluna hevði hann eina stutta framløgu, har hann m.a. greiddi frá søguni um kirkjukonsertina omanfyri. Síðani áttu TD sjálvi tørn. Sumt var ótrúliga feitt, fyri ikki at siga sublimt. T.d. tá hugvekjandi mellotron linjurnar fóru fúkandi gjøgnum rúmið. Eisini var sumt, ið var... ótrúliga cheesy. Ein løgin samanseting, og kortini var tað sera feitt at uppliva live. Ikki minst í hesum konseptuella krautrock samanhangi, har heili trý eyðkend nøvn framførdu sama kvøld. Hetta við TD og tí cheesy minnir meg á eitt, ið ein kenningur úr Noregi, ið var staddur á konsertini, segði við meg aftaná: "Tangerine Dream hava altíð verið cheesy!"
Tað er ein ávísur sannleiki í hesum. TD hava ongantíð lagt seg eftir at vera "kul", at spæla uppá "kul" ljóðføri, síggja "kul" o.s.fr. Teir hava altíð bara gjørt tað, ið hugurin hevur verið til. Upprunaliga vóru teir flipputtir hippiarir, ið spældu uppá floytu og trummu. At teir uppdagaðu synthesizarar var í grundini bert eitt stig á leiðini. Seinni komu violin og saksofon uppí leikin. Nakað, ið konsertin prógvaði í allari síni cheesy ovurnøgd. Hetta fekk meg at viðmerkja speiskliga til áðurnevnda noregsmann: "Too much sax and violins!" Hann hoyrdi ikki skemtið í hesum beinavegin.
Hvussu so enn er og ikki, so vóru Tangerine Dream í absoluttum serflokki tann tíð tað var. Saman við Kraftwerk, NEU!, Can, Faust og Cluster vóru teir millum sterkastu essini á týska tónleikapallinum í 70'unum. Hetta so íblásandi og virðismikla tíðarskeiðið tey rópa "krautrock". Teirra klípi í krautrock varðan var einamest av elektroniskum slag, og seinni gjørdust teir eisini eitt miðsavnandi navn innan synthesizer og soundtrack tónleik. Her havi eg varpað ljós á tað besta av tí besta.
Playlisti við umrøddu plátunum:
Tangerine Dream live í Tivolis Koncertsal, 3. apríl 2014:
Lagt afturat t. 14.09.16:
Nú frættist mín sann, at Tangerine Dream hava gjørt tulkingar av tónleiki úr Stranger Things. Best sum eg helt at bólkurin gavst, tá Edgar Froese andaðist í januar 2015. Írestandi limirnir og einkjan Bianca Acquaye Froese eru vorðin samd um at bólkurin skal halda áfram, og ynskið er at lyfta arvin eftir Edgar. Kortini tekur sonur hansara Jerome Froese, ið leikti við bólkinum í eitt áramál, frástøðu og tvíheldur um at har er einki Tangerine Dream uttan pápan. Eitt sindur ivasamt, má eg siga. Hetta ljóðar kortini nokkso skrapt. Ulrich Schnauss er við í núverandi inkarnatiónini, og hann átti at dugað síni ting. Full circle!


text:
Orð: Peder I. Ramskud
Týtt: Kajfinn Hammer
1. Nú Romarbrævið 8 mítt heim er vorðið mær,
eg búði har sum lítil – nú eri aftur har.
Ímeðan havi eg tó tíverri reikað um
og vitjað havi mangan mangt syndarligt eitt rúm.
2. Eg flutti inn har Lastin hon rak sítt vistarheim,
eg livdi, sum mær lysti í gaman og í gleim;
har dámdi mær jú frálíkt, fekk mangan søtan blund,
men gjørdist heilt forfardur, tá ið eg sá húsins grund!
3. Eg flutti við tað sama, eg sá hvønn veg tað rak,
tí skjótt man húsið falla við buldur og við brak!
Tað stóð jú dygst á Avgrundarinnar myrku trom,
til grundar við tí fer einhvør, út haðan aldri kom!
4. Eg leitaði upp Ærunnar heiðurskrýnda hús,
har falnir andar livdu sítt lív í sús og dús;
men gakk, ov lítið virdur har slapp eg ikki inn,
har stóð eg útihýstur, ein sál so særd og svinn!
5. So fann eg fram til Ríkdómsins hús við mikið knoss,
men har fekk eg at vita, at har var ikki pláss!
Eg mátti liggja úti og tonkti: Nú er well,
nei, aldri meir eg vitji aftur Marglætsins hotel.
6. Men so kom eg til at minnast mín barndóms Frelsara
og heimið har á heygnum, sum kallast Golgata.
Eg snúi við tað sama, eg mátti venda við
til Romarbrævið 8 – har fann mítt hjarta frið!


text:
So fór fjórða og seinasta vika í “Burn" av bakkastokki, og ætli eg mær heilt víst at halda fram, hóast hetta nokk verður seinasta klumma um júst hetta evnið.
Samanumtikið havi eg fingið øll møgulig góð og rósandi orð, sum eitt nú: “tú virkar so væl uppløgd og full í orku” og “also ætlar tú at blíva við?? Eg væntaði seriøst at tú fór at gevast eftir tvær ferðir, læt í grannanum, so nú var hon heilt jaloux, tí eg havi gingið 4 vikur og bað hana koma við tá, men ikki vildi hon. Men kanska fái eg lokkað hana?
Kroppstatus er, at boppurnar eru minkaðar, og rumpan er sum áðrenn, so buksurnar á ovastu hill passa ikki enn. Men orkan og vælveran viga væl á vektskálini :)
Tað gav at bíta ein morgun so snimma, tá eg hevði tvungið kroppin út av songini og gjørdi nøkur squats í lagurbygninginum á Hjalla, so væl sum eg dugdi, tí Jákup gekk runt og peilaði av. Onkuntíð eri eg í g-streingi, men tað er heldur sjáldan nú, serliga tá allar hinar góðu stóru trussurnar eru tveittar til vask, so tað er einamest av neyð. Og tað kann eg siga tykkum, ikki er tað akra vegna komfortina, at man brúkar g-strong til styrkivenjing, “thats for sure”.
Hann fer so illa inn ímillum allar foldir og lagdir, tá man gleivar. Men hetta fekk meg so at hugsa um, hvar orðið g-strongur kemur frá. Also her hugsi eg ikki um gittarstrong, tað leggi eg minni í.
So at googla.
Man finnur nógv stuttligt á netinum. Eg datt um eina frágreiðing, ella kanska eina hugleiðing, sum legði upp til at “g” stóð fyri enska “gee” akrasum píkasjey, sum skuldi lýsa reaktiónina hjá monnum, tá teir síggja eina damu í hesum klædnastykki.
Ein annar tanki var, at “g” stendur fyri “geni”. Tí at viðkomandi, ið hevur uppfunnið trussuna, er eitt satt geni. Eitt triðja uppskot er, at orðið stendur fyri “goodies” sum er eitt kelinavn fyri dansigenturnar, ið uptraðkaðu á náttklubbum í USA í byrjanini av 20. øld.
Men ikki veit eg, eg seti trussuna einamest í samband við eitt “g-isp” ella “g-ulp”, sum er tað ljóðið, eg bresti út við, tá eg standi gleivandi við sleggju í hond og bildekki millum beinini og ikki fái gjørt “squats” ella “goodmornings”, ella “lounges”. Eg fann mínsann eisini eina fráráðing um, at tað eru nakrar støður, har man ikki skal brúka g-strong, og tað er eitt nú undir venjing. Endiliga ikki! Tí at bakteriurnar fáa við hesum betri sømdir til at ferðast upp í undirlívið og kunnu sostatt geva bløðrubruna. ÚWWW!
Og so prikkurin yvir i-ið, vissi tú hevur hæmoridir (ella gilliniæðr, sum tað eitur á góðum føroyskum), vil g-strongurin gera tað heila nógv verri. Og út frá greinini eg datt um, so fall sølan av g-strongum við heili 7% í 2015 og sølan av ommuundirbuksum, sum eg og Bridget Jones eru so glaðar fyri, vaks við heili 17% .
So, bye bye sexy og hello grandma!


text:
Væleydnað tiltak hjá Smæruni
Ítróttafelagið Smæran skipaði fyri einum familjutiltaki sunnudagin 15. apríl á skúlanum á Løgmannabreyt. Felagið skrivar á heimasíðu síni:
Ein deiligur dagur er við at halla; og fyrsta og størsta tiltak er fari afturvið borðinum; og ikki kann sigast annað enn, at tað var óluksáliga væleydna!
Um eini 100 fólk(í minsta lagi) høvdu leita seg niðan í Skúlan á Løgmannabreyt. Har var høvi at spæla mini-golf, blása-píl, curling, boccia, v.m.
Ein serlig tøkk skal ljóða til Sofus(formannin) fyri megnar avrik av golf-bana, o.ø; eisini til orkestrið Ælabogan, Annika Olsen-hon setti eisini sín serliga dám á hetta tiltak. Til øllum tykkum, ið hava lagt orku í hetta tiltak & Smæruna eiga rós uppiborið! Og ikki minst at gloyma okkara limir og tey, í koma aðrastaðni frá – tøkk til tykkum!
Vit gleðast, at kunna gleða okkum við okkara kæru!
Við Smæru-kvøðu Nevndin.
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text: Altjóða antidopingfelagsskapurin WADA kunngjørdi í dag sokallaðu McLaren rapportina, sum er ein óheft kanning av ákærunum um doping í Russlandi, nú aftaná skandaluna í frælsum ítrótti. Og tey siga at har eru prógv um statsstuðlaðari doping í nógvum russiskum ítróttargreinum, har tey til dømis í dopingeftirliti ísv farna vetrar-OL í Sochi nýttu serlig loynirúm til at býta um dopingroyndir frá russiskum íðkarum við reinar royndir. Russisk svimjing er eisini uppíblandað, har til dømis farna HM í Kazan verður nevnt. Nú er so stóri spurningurin, um Russland sum land verður útilokað frá OL í Rio. Les t.d. CBC Sports


text:
Sjóvinnubreytin við sluppini Westward Ho
30. Mai 2011
Sluppin Westward Ho verður næstu dagarnar full av næmingum úr Sjóvinnubreytini í Námi X Kl 9 í morgun stevndi sjóvinnubreytin út til havs við...
les meir
Skúlagongdin í Nám X komandi dagarnar
18. Mai 2011
Seinasti vanligi skúladagur hjá Nám X, áðrenn munnligu próvtøkurnar, er mikudagin 1. juni. Munnligu próvtøkurnar byrja mánadagin 6. juni. ...
les meir
Nólsoyar túrurin
17. Mai 2011
Vit í Miðla- og vinnulívsbreytini hava verið ein túr í Nólsoy í sambandi við blaðið, sum vit hava givið út "Nám X tíðindi". Vit fóru...
les meir
Sjóvinnubreytin á trygdarskeið í Klaksvík
02. Mai 2011
Allir næmingarnir í sjóvinnubreytini byrja í dag klokkan 8 á trygdarskeiði í Klaksvík. Endamálið við skeiðinum er at kunna um brúk og viðlíkahald av trygdarútgerð,...
les meir
Jón Steintún vann ein iPad á Fish Fair
12. Apr 2011
Tá Sjóvinnubreytin luttók á North Atlantic Fish Fair í Klaksvík síðsta hósdag, vóru fleiri kappingar í gongd. Kappingarnar vóru tríggjar í tali, og í øllum...
les meir
Sjóvinnubreytin á Fish Fair í Klaksvík
07. Apr 2011
North Atlantic Fish Fair, sum byrjaði týsdagin 7. apríl, fekk í dag vitjan av Sjóvinnubreytini í Nám X. Bussurin fór kl 9:20 í morgun úr...
les meir
Føstulávintshald í NámX
09. Mar 2011
Føstulávintsmánadag skipaði NámX fyri hugnaløtu í stásiligu lonini í Nám X. Byrjað varð við føroyskum dansi. Flóvin Bænadiktsson og...


text:
Sum liður í fyrireikingunum at súkkla til Paris í juli mánaði eru súkklararnir hjá Team Rynkeby á venjingarlegu. Tískil skulu vit vænta at síggja nógvar súkklarar í teimum eyðkendu gulu búnunum á súkklunum á landsvegunum hetta vikuskiftið.
Team Rynkeby heitir á bilførarar um at ansa eftir súkklarunum, nú fyrireikingarnar til túrin til Paris eru í hæddini.
Endamálið við venjingarleguni er at lata súkklararnar royna, hvussu tað er at vera á súkkluni í fleiri dagar á rað.
Í dag verður súkklað úr Havn til Vestmanna, síðani til Gásadals og so aftur til Sørvágs.
Í morgin, leygardagin, verður súkklað úr Sørvági til Saksunar og hiðani til Selatraðar og út á Toftir.
Sunnudagin fara súkklararnir av Toftum til Oyndafjarðar, Elduvíkar og enda í Tjørnuvík.
Endamálið við Team Rynkeby, er at savna pening inn til børn við lívshættisligum sjúkum.
Vit súkkla, tí at vit vilja gera okkurt gott fyri okkum sjálvi, samstundis sum vit gera nakað gott fyri onnur. Tað vit gera gott fyri okkum sjálvi, er at fáa eina stóra uppliving í stuttligum felagsskapi, at koma í venjing og súkkla til Paris. Tað vit gera gott fyri onnur, er at savna pening til børnini, verður sagt frá Team Rynkeby í tíðindaskrivi.


text:
11.01.2018 (12:24)
Smiðjuformaður til smiðjuna á Lambareiði
Landsverk søkir eftir einum dugnaligum og álítandi smiðjuformanni til maskinumsitingina á Lambareiði.
Arbeiðsuppgávur
Í smiðjuni starvast í løtuni 4 starvsfólk, hvørs arbeiði tú fært ábyrgdina av at samskipa og leiða.
Uppgávurnar fevna millum annað í høvuðsheitum um:
- at meta um og gera tilmæli í sambandi við umvæling av maskinútgerð
- at varða av seramboðum á maskinverkstaðnum
- viðlíkahald av asfals- og skervverkum kring landið
- viðlíkahald av maskinum hjá stovninum
Førleikakrøv
Tú hevur viðkomandi útbúgving sum maskinsmiðjur, entreprenørmekanikari ella líknandi. Leiðsluroyndir og royndir innan oman fyri nevndu uppgávur er ein fyrimunur, men eingin treyt. Tó er tað ein treyt, at tú hevur vanligt koyrikort og góðan teldukunnleika.
Vit vænta, at tú dugir væl at samskifta og at tú dugir væl við fólki. Tær dámar at ganga á odda, tá arbeiðið skal planleggjast og útinnast, eins og tú ert nýhugsin og hevur evni og mót til at seta teg inn í nýggjar hættir at loysa uppgávurnar.
Setanarviðurskifti
Talan er um fastlønt fulltíðarstarv. Roknast má við nakað av úrtíðararbeiði og forskotnari arbeiðstíð.
Løn og setanartreytir annars eru sambært sáttmála millum Fíggjarmálaráðið og avvarðandi yrkisfelag.
Arbeiðsstaðurin er á Lambareiði, men vantast kann at arbeiði fevnir kring landið.
Umsóknir
Umsókn við prógvum og lívsgongdarlýsing (cv) kann sendast umvegis heimasíðu okkara www.landsverk.fo. Umsóknin skal verða okkum í hendi í seinasta lagi 24. januar 2018.
Nærri upplýsingar um starvið kunnu fáast við at venda sær til Allan Magnussen, leiðara, á tlf. 290 725 ella allanmag(at)lv.fo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Lasanja er ein fastur táttur heima hjá okkum, tá ið køliskápið skal tømast. Tað eru ongar reglur fyri hvat kann og hvat ikki kann fara í. Alt slag av grønmeti, salati og osti kann brúkast. Nakað av grundleggjandi tilfarinum má ein brúka, men til fylluna kanst tú brúka júst tað tær lystir. Um tú hevur haft pitabreyð til nátturða dagin fyri, so kunnu til dømis allar resturnar fara í lasanjuna dagin eftir. Við at koyra grønmetið í lasanjuna, gerst mongdin av mati eisini størri, og tí er kanska eisini okkurt eftir til matpakkan dagin eftir.
Tilfar til 4-6 fólk
400 g malið neytakjøt
3 gularøtur
2 leykir
3 fed av hvítleyki
1 lógva av brokkoli
1 lógva av blomkáli
1 lógva av soppum
1 piparfrukt
2 dósir av hakkaðum tomatum
Kriddarí – oregano, chili, salt og pipar
1 pk bechamelsós/morneysós
Lasanjuplátur
Rivnan ost
Arbeiðsháttur
Set ovnin á 180 stig.
Tað er ymiskt hvat man dámar, og tí kann grønmetið antin skerast groft ella koyrast í ein minihakkara, so tað blandast við kjøtinum. Byrja við at brúnka leykin og hvítleykin og koyr síðani kjøtið saman við. Síðani skal alt tað grøna í grýtuna og lat tað steikja eina løtu. Krydda við oregano, chili, salt og pipar. Tú kanst smakka til við øðrum sum tú plagar at brúka, tí tað umráðandi at nokk av smakki kemur í. Koyr síðani hakkaðu tomatirnar í. Um tú ynskir ein vátari konsistens, kanst tú koyra eitt sindur av vatn ella mjólk í. Um tú eigur eitt sindur av róma, so gevur tað eisini ein góðan rundan smakk. Koyr nú skiftivís kjøtblandið, bechamelsós og lasanjupláturnar í eitt eldfast fat og síðani rivna ostin ovast. Set fatið mitt í ovnin í 45 minuttir.
Lasanjan kann borðreiðast saman við salati og breyði.
Eitt tipp – koyr eitt sindur av osti og kryddarí á gomlu breyðflísarnar, og koyr tær í ovnin í 10 minuttir. Hetta smakkar sera væl afturvið.
Vælgagnist
M&K


text:
Sigur og ósigur til U14 gentur
Gentur05-06-2013 - Jónfinn Petursson
U14 genturnar, sum Ríkin N. Djurhuus venur, leiktu leygardagin tveir dystir á niðara vølli. Úrtøkan var ein sigur og ein ósigur.
Tann fyrri dysturin gekk sera væl, genturnar vunnu sannførandi 6-0 á B71. Lea Hansen skoraði hattrikk, meðan Rebekka Benbakoura og Magna Tórðardóttir skutu hvør sítt mál.
Seinni dysturin var móti B36. B36 legði seg á odda 1-0, men Rebekka Benkoura fekk javnað. Eina løtu sá tað út, sum at okkara fingu tamarhald á dystinum, men grannarnir sunnanfyri vildu tað øðrvísi, og tá seinni hálvleikur var av, høvdu tær hálað ein 3-1 sigurin í hús.
Hesar vóru á okkara liði: Ninna Hansen, Lea Hansen, Rebekka Benbakoura, Maria Simonsen, Anja Petersen, Vár Dam,Sanna Olsen, Poula Andreasen, Emma Stórá og Magna Tórðardóttir


text:
Nú nærkast, at tað fyri fyrstu ferð verður roynt at selja fiskarættindi á uppboði í Føroyum.
Gongst sum tey ætla í Fiskimálaráðnum, verður arbeiðið at gera kunngerðina um royndaruppboðssøluna liðugt um mánaðarskiftið.
Kunngerðin skal eisini hava politiska viðgerð, og hon skal til hoyringar hjá ymsum pørtum, men í juni mánað verður klárt at selja fiskin á fyrstu uppboðssøluni av fiskatilfeingi í Føroyum.
Royndaruppboðssølan fevnir um tilsamans 20.000 tons av svartkjafti, 9.000 tons av makreli, 4.000 tons av sild og 3.000 tons av toski í Barentshavinum. Tað samtykti løgtingið 6. apríl í ár.
Sambært Fiskimálaráðnum fer at bera til at skipa uppboðssøluna í juni mánað. Men júst hvussu hetta fer fram, vilja tey ikki út við enn. Tað er heldur ikki vist, at allur fiskurin verður boðin út á sama hátt.
Hvussu verður og ikki. Royndaruppboðssølan skal – sum orðið sigur – geva nakrar royndir, sum skulu brúkast í ætlanini hjá landsstýrinum at fara frá “politiskari útluting av fiskirættindum til eina marknaðargrundaða skipan”.


text:
- Tíðindi, mentan og ítróttur
Gylta gullið (5:5)
Tak niður
Hesin partur er millum annað um, tá tiltikni skipapakkin hjá Atla Dam, sála, kemur og hópin av dýrum, stórum og nýmótans skipum verða smíðað ikki minst til uppisjóvarvinnuna.
Vit eru úti á fiskifeltinum við Finnur Fría í august 2013 við Arna Hansen sum skipara. Hann greiðir frá, hvussu fiskurin ferðast og søgulig rætt føroyinga. Hann saman við Tummas Thomsen og 14 øðrum vóru parteigarar á fyrsta Tróndur í Gøtu. Hann kom í 1987 sum partur av skipapakkanum.
Longu í 1990 vóru teir við at missa alt - bæði skip og hús. Stutt áðrenn Atli Dam, sáli doyði, hevði Zacharias Hammer eina langa samrøðu við Atla, um tiltikna skipapakkan. Skipapakkin legði lunnar undir stóru og góðu uppisjóvarskipini vit hava í dag.
Nøkur søgulig og rørandi brót við Atla, sum ongantíð eru víst fyrr. Vit vitja eisini Vónina í Fuglafirði og hoyra um trol- og nótaframleisluna síðani 1971. Lagt til rættis: Zacharias Hammer
Sí eisini


text:
Vágs kommuna: Søkt verður eftir skrivstovufólki til Heilsumiðstøðini í Vági at byrja skjótast tilber.
Førleikakrøv:
Útbúgving innan skrivstovuyrkið.
Royndir innan skrivstovuyrkið.
Aðrar viðkomandi royndir.
Telduførleikar.
Fyrikomandi/Jaligur og arbeiðssamur persónur.
Setanartreytir:
Talan er um hálvtíðarstarv. Starvið er lønt samsvarandi sáttmála millum Starvsmannafelagið og Kommunala Arbeiðsgevarafelag Føroya.
Meira fæst at vita um starvið við at ringja á telefon 733008
Umsóknir, saman við upplýsingum um útbúgving og royndir, skulu verða Vágs Kommunu í hendi í seinasta lagi 22. januar 2018 kl. 12.
Umsóknin skal sendast til :
VÁGS KOMMUNA
Vágsvegur 30
FO-900 Vágur
Viðm. Skrivstovufólk til Heilsumiðstøðina


text:
mikudagur, 12. september 2007 18.05 - Innland
- Landið eigur at bíða við sínum stóru og peningakrevjandi íløgum, í staðin fyri at krevja, at kommunurnar minka sínar íløgur, sigur Heðin Mortensen, borgarsjóri í Havn, nú stjórin í Norðoya Sparikassa, sigur, at kommunurnar lána pening, hóast tær seta met í inntøkum hvønn mánað.
Stjórin í Norðoya Sparikassa, Eyðfinn Reyðberg segði við útvarpið fyrr í dag, at tað er ikki rætt, at kommunurnar læna pening til íløgur, samstundis sum tær hvønn mánað seta met í inntøkum. Hann mælti til, at kommunurnar útseta íløgur, sum kunnu bíða, tí lántøka kann føra tær í óføri.
Heðin Mortensen, borgarstjóri í høvuðstaðnum, er ikki samdur við stjóran í Norðoya Sparikassa: - Tórshavnar kommuna ger stórar íløgur, sum allar eru neyðugar. Men kommunan hevur onga skuld, og tí er eingin vandi á ferð, heldur Heðin Mortensen.


text:
Teir næstbestu løgdu væl út
1. deild menn21-03-2013 - Jónfinn Petursson
1. deild menn, 1. umfar: HB - B36 4-1
Mikukvøldið byrjaði landskappingin hjá monnunum í 1. deild. Hetta var ein útsettur dystur frá sunnudegnum. Eins og hjá fyrsta liði byrjaðu vit við at taka ímóti grannunum fyri sunnan. Leikt varð á Tórsvølli móti B36, sum júst er komið upp úr 2. deild.
Ein góð løta gekk, áðrenn ljósini tendraðu, so tað var um reppið at dómarin, Súni Fríða Barbá, útsetti dystin. Sami Súni Fríði slapp annars væl frá dømingini saman við hjálpardómarunum.
Eins og við dystinum í Effodeildini tyktist taðsum B36 tók okkum á bóli. Teir hvít/svørtu byrjaðu beinanvegin við øgiligum trýsti frammarlaga á vøllinum. HB fekk ikki spælið at flóta, og longu tá átta minuttir vóru leiktir, setti Sandri Færø bakkin av á vinstra vongi, legði bóltin flatt innfyri til Jákup Joensen, sum knallaði bóltin í kassan til 1-0 til B36.
Hetta var tó kanska akkurát tað, sum skuldi til, tí nú vaknaðu okkara menn. Bara tveir minuttir seinni høvdu vit horna. Bólturin verður skallaður út til Magnus Egilsson, sum frá 20 metrum fluktar bóltin hegnisliga í málið til javnleik.
Aftaná hetta høvdu vit nógvar fríspælingar í síðunum og settu okkum púrasta á dystin. Tróndur Jensen var eyðsýndur við fleiri gjøgnumbrotum, og knappar fimm minuttir fyri hálvleik bragdaði aftur. Tróndur fær sent bóltin inn til Jógvan Skeel Nolsøe, sum prikaði hann í netið til 2-1 leiðslumál.
Eitt korter fyri leiklok komu vit aftur ígjøgnum í høgru síðu. Tróndur sendi bóltin hart og flatt inn til áleypararnar. Tíverri fyri grannarnar var Robert Heðin Brockie so óheppin at beina bóltin í egið mál.
Seinasta málið kom sjey minuttir fyri leiklok. Magnus byrjar álopið á miðjuni. Hann spælur til Eyðun, sum kippar bóltum uppum verjuna til ein púra frían Jógvan Skeel, sum hegnisliga lyftir bóltin uppum málmannin og í mál.
Ein flott byrjan hjá Frankieboys sum saman við Skála og B68 í skrivandi stund liggja á odda í kappingini. Hjartaliga tillukku dreingir!
Meira ber til at lesa um kappingina hjá øðrum liði okkara her.


text:
25. mars er føðingardagur V.U. Hammershaimbs. Tá hevur móðurmálsdagurin verið hildin.
Í fjør varð móðurmálsdagurin hildin í Løkshøll í Runavík, har evnið var yrkismál.
Tiltakið endaði við at ein Móðurmálsvirðisløn varð latin Suna Merkistein fyri yrkismál.
Fyri Nám greiddi Elin Henriksen frá um yrkismál í fólkaskúlanum í roknibókum.
Tiltakið er hvørt ár alment og ókeypis.
Nám heitir í hesum sambandi á skúlar í landinum at leggja sær móðurmálsdagin í geyma, ikki bara í móðurmálsundirvísingini, men í øllum lærugreinum, so næmingar verða kunnaðir um viðurskifti, sum elvdu til, at vit í dag hava eitt væl virkandi mál, sum alt árið kann rúma øllum samskifti.
Nám er tænastustovnur fyri skúlaverkið. Til ber altíð at spyrja Nám og starvsfólkini, sum har eru, um móðurmálsundirvísing og slektaði viðurskfiti. Vit svara eftir førimuni. Góðan Móðurmálsdag, alt árið!


text:
Í fátækraváða fleiri fylgjandi ár
Lívsgongdin hjá teimum flestu er soleiðis, at inntøkan kann sveiggja munandi. Til dømis kunnu fólk í útbúgving hava lága inntøku, og eftir lokna útbúgving veksur inntøkan. Somuleiðis minkar inntøkan ofta, tá fólk gevast á arbeiðsmarknaðinum. Eitt skifti í arbeiðsloysi og sjúka, sum hevur við sær minni arbeiðsvirkni, ávirkar sjálvandi eisini inntøkuna, og soleiðis kunnu nógv viðurskiftir í livinum hava við sær eina tíð við lágari inntøku.
Hyggja vit eftir gongdini seinastu trý uppgjørdu árini 2012-2015 og somuleiðis eftir fimm tey seinastu uppgjørdu árini 2011-2015, vóru ávikavist 2.063 og 1.056 fólk, sum øll árini hava verið í fátækraváða, tvs. høvdu eina inntøku, sum lá undir roknaða fátækramarkinum øll árini. Talið av fólki í kanningunum øll árini liggur um 47.000, og svarar tað soleiðis ávikavist til áleið 4% og 2%, sum liggja undir fátækraváða markinum fleiri fylgjandi ár.
Bæði fyri 3 og 5 ár á rað er býtið at kallað tað sama. Størsti parturin er av teimum 67 ár og eldri – ávikavist 47 og 51%. Næst størsti bólkurin er millum 25 og 54 ár við 19 og 18%.
Í hagtalsgrunninum eru meira útgreinaðir upplýsingar.


text:
Útbúgvingar
2015: EMDR trauma viðgerð (grundkursus 1 & 2)
2013: MSc Applied Psychology (therapies), Salford University
2010: Master of Arts in Psychology (hons), Aberdeen University
Starvsroyndir
2015: Undirvíst í sálarfrøði í Miðnámi á Kambsdali eitt tíðarskeið í 2015
2013 - 2014: Sálarfrøðingur í Barnaverndartænastuni í Tórshavnar Kommunu
Arbeiðsøki
Eg veiti sálarliga viðgerð til einstaklingar, pør, familjur, børn og ung sum t.d. dragast við tunglyndi, angist, strongd, lágum sjálvsvirði, OCD, PTSD, sorg ella avleiðingum av kynsligum ágangi, harðskapi og happing. Eisini veiti eg supervisión til fakbólkar. Eg nýti serliga viðgerðarhættirnar kognitiva atferðar terapi og EMDR trauma viðgerð.


text:
Fuglafjarðar Svimjifelag skipaði í góðveðrinum í gjár fyri havsvimjing í Fuglafirði, sum partur av Mentanardøgunum. Úrslitið varð at Sonni Eliasen og Thurid A. Petersen vunnu kappingina á longra teininum, meðan Bjarti Højbro og Estir Borðoy vunnu stytra teinin.
Svomnir vórðu tveir teinar – ein á umleið 420 metrar frá ytra armi í bátahylinum og heim á sand, og hin ein stytri á umleið 220 metrar fram við sandinum, báðir teinar við máli við Gjógvará. Tað fall so út at øll tey vaksnu valdu longra teinin, meðan børnini valdu hin stytra.
Uppmøtingini kundi verið betri, men afturfyri fingu flestu luttakarar bæði heiðursmerki frá Fuglafjarðar Svimjifelag við gravering ið feirar at FS í ár kann halda 40 ára føðingardag, og steyp til ognar.
Úrslit
Kvinnur 420m
- Thurid A. Petersen 7:05.66
- Elin Olsen 7:49.22
- Henny Abrahamsen 10:02.52
Menn 420m
- Sonni Eliasen 5:27.45
- Eyðun Bærentsen 5:49.56
- Rókur í Jákupsstovu 6:00.21
Gentur 220m
- Estir Borðoy
Dreingir 220m
- Bjarti Højbro
- Bjartur Nón
- Jákup Tórsteinsson
- Jóhan Højbro


text:
Meðan restin av okkum rokaðust á FM á langgeil 2016, so megnaði Pál Joensen nú leygardagin hin 12. mars at vinna gull í 1500 metra frísvimjing á Edingburgh International 2016, við tíðini 15:07.75 sum er einans 23 hundraðpartar frá kravtíðini hjá dønum til OL í Rio de Janeiro í summar.
Pál var ikki niðurtrappaður til hesa stevnu, og er tí við sera gott mót, nú Danish Open 2016 verður hin 13. til 17. apríl. Danska kravtíðarskipanin til OL ásetur, at kravtíðin skuldi klárast í finalu á HM í Kazan, ella á Danish Open 2016, ella á EM í London í 2016. Pál kláraði kravtíðina í Kazan, men var akkurát uttanfyri finalupláss, og slapp heldur ikki í finaluna tá ið kinesiski Sun Yang ófráboðað og í síðstu minuttum áðrenn finaluna valdi at trekkja seg.
Úrslitalistin við millumtíðum sæst her á SwimScotland. Silvurvinnarin Stephen Milne varð nummar 5 á heimsmeistarastevnuni í Kazan í fjør summar, har Pál sum nevnt varð nr 9, og Jay Lelliott er eisini gamalur kenningur, sum til dømis varð nummar 5 á EM í Berlin í 2015, har Pál vann silvur. Og Geoff Butler frá Kayman kenna vit jú eisini, frá Oyggjaleikum har hann á Jersey í fjør summar varð nr 4 í 1500 frí, aftanfyri Pál, Óla Mortensen og Cameron Donaldson.
SwimVortex skrivar her um svimjingina:
The first final of the night went to Pal Joensen, of the Faroes, on 15:07.76 in the 1500m freestyle. Joensen took the lead at the 800m mark at 8:06.24 ahead of Perth City’s Stephen Milne, on 8:07.79, and the University of Bath’s Jay Lelliot, on 8:08.84. From that point, Jensen edged away from Milne, who ended the race second on 15:10.13, Lelliot falling further off the lead pace to close in 15:21.97.
SwimmingWorld skrivar her at Pál nú er styrkismettur sum nr 5 í heiminum:
Earlier in the night, Pal Joensen claimed the men’s 1500-meter free title in 15:07.76. That swim moved him to fifth in the world rankings with Damien Joly owning the top-ranked time in the world with a 14:58.18. Stephen Milne finished second in 15:10.13 with Jay Lelliott earning third in 15:21.97.
Kappingin í 1500 frí sæst frá umleið 10:35 her niðanfyri
Ætlanin hjá Páli er so sjálvsagt nú, at fyrireika seg tað síðsta til Danish Open í Bellahøj í apríl mánaða, har skjótasti riðil í 1500 metra frísvimjing verður leygarkvøldið hin 16. apríl, síðst í finaluparturin sum byrjar kl 17:30 danska tíð. Sí innbjóðingina. Um hann klárar 15:07.53 har, so er hann við til Olympisku Leikir í Rio de Janeiro í summar. Um ikki, so kann hann royna eina síðstu ferð á Evropeisku Meistarastevnuni í London í mai mánaða … um altso ikki tveir aðrir longu hava tikið plássini á Danish Open 2016.


text:
Keypið føroyskt
Í fleiri førum er føroysk framleiðsla kappingarfør. Bæði í dygd og í prísi. Onkuntíð skulu vit rinda eitt sindur meira við kassa 1. Men tann føroyska vøran og tænastan skapar arbeiðspláss og rindar lønir. Hon gevur serfrøði og førleikamenning. Og so skapar hon eisini trivnað og gevur møguleikar til fólkið í nærumhvørvinum. Soleiðis skapar tann føroyskt framleidda vøran og tænastan eisini búskaparvøkstur og bøtir um handilsjavnan.
Og ikki um at tala, at hon eisini vil minka um Co2-útlátið, tá ið minni verður innflutt.
Soleiðis hevur føroyski brúkarin í longdini fyrimunir av at handla eitt lítið sindur politiskt, og møguleikar at velja føroysku vøruna framum, hóast hann onkuntíð noyðist at rinda eitt litið sindur meira. Júst sum tá ið hann hugsar økologiskt og rindar eitt lítið sindur meira fyri ta vøruna.
Einaferð var rákið, at tað var skeivt at hugsa føroyskt. Tað var protektionisktiskt og var til ampa fyri kappingarføri og ein koddi hjá føroyska virkinum. Men so tagnaði tað nakað. Nú vísti tað seg, at øll okkara grannalond hugsaðu protektionistiskt, so hví skuldu vit ikki eisini gera tað. Hví skuldu vit verða katólskari enn pávin, táið tað um kappingarføri ráddi?
Sjálvandi skulu vit ikki forða fyri innflutningi. Men tað ger onki, um vit senda ein boðskap út til brúkarar og keyparar um at verða tilvitað um at velja føroyskt og líka tilvitað um, hví man velur føroyskt frá.
Vit kunnu ikki áleggja privatfólki at keypa føroyskt. Men vit kunnu hinvegin heita á og minna almennar stovnsleiðarar um at hugsa føroyska framleiðslu í keypi av vørum og tænastum.
Tá ið teir keypa inn til stovnin, verður rinda við almennum pengum, sum vit hava ein áhuga í gevur størst møguligt avkast fyri tað føroyska samfelagið. Og keypir stovnsleiðarin føroyskt vil tað í flestu førum verða ein fyrimunur fyri føroysk arbeiðspláss og føroyska búskapin.
Tak til dømis Vest Pack, sum bjóðar serframleiddar plastposar, matvørugóðkendar plastposar, papp pakkitilfar, arbeiðsklæði, oljuklæði, handskar, etikettir, osfr.
Tak til dømis Kemilux har tú fært alt sum hugsast til reingerð av húsarhaldum, stovnum, bilum, virkjum osfr.
Tak til dømis MBM, Føroya Bjór, Okkara, Kjøtbúðin, Krás, Gómagott, sum allar eru fyritøkur sum kappast við tað innflutta og eru kappingarførar
Tak til dømis grótvirki í Skopun, Strandamáling og Elektron og lemmavirki í Vági.
Tak Guðrun og Guðrun, Sirri, Navia, Snældina og Tøting.
So leingi hesar liva upp til sítt góða umdømi og eru í flestu førum kappingarførar er alt sum talar fyri, at tað er skilagott hjá tí almenna at velja hesar.
Annita á Fríðriksmørk


text:
- Føroyska fiskidagaskipanin er nakað makkverk.
So bersøgin er Guðmundur Kristjánsson, reiðari í felagnum Brim HF í Íslandi.
- Eg fylgdi væl við, tá føroyingar settu fiskidagaskipanina í verk, men eftir at hava fylgt við í 10–15 ár, síggi eg, at skipanin virkar ikki, leggur hann afturat.
Í Íslandi fylgir politiska skipanin og vinnan nærum treytaleyst tí, sum fiskifrøðingar siga, og allir partar eru samdir um, at tað hevur virkað væl.
Men Guðmundur Kristjánsson heldur eisini, at um kvoturnar ikki vóru fevndar av ognarrætti, so høvdu íslendingar ikki fylgt vísindini eins væl.
-Tað er ognarrættur til kvotuna, og tað er tann týdningarmesti parturin av málinum. Havransóknarstovan ásetir heildarkvotuna, og vit hava áðrenn avgjørt, hvussu nógv at kvotuni hvørt skip fær, sigur Guðmundur Kristjánsson.
Í nýggjastu Dimmalætting er longri greining av føroysku fiskidagaskipanini. Samrøða er millum annað við Guðmundur Krisjánsson, um hvussu íslendingar skipa sín fiskiskap.


text:
- Vit meta, at nýggja haldið passar væl til tørvin hjá føroysku familjuni. Her fáa tey meira innihald, samstundis sum tey koma at merkja eina munandi sparing, sigur Suni Justinussen, sølustjóri í Vodafone.
Vodafone sigur seg í tíðindaskrivi enn einaferð kollvelta føroyska telemarknaðin við einum nýggjum haldi til føroysku familjuna, RED Familja.
Red Familja er eitt hald, ið fevnir um øll í húskinum og goldið verður bara fyri tað eina haldið. Til ber at seta haldið saman við eyka tænastum, alt eftir tørvi.


text:
Tað hevur stóran týdning, at eisini roykjarar eta nógva frukt
Aftur ein kanning prógvar, hvussu umráðandi tað er at eta meira enn 400 gr. av frukt hvønn dag.
Skeið í andlitsrøkt
Føroya Felag Móti Krabbameini skipaði fyri skeiði í andlitsrøkt og at leggja make upp 11. september 2007.
VILT TÚ TAKA LUT Í KANNING ?
Tað er okkara vón, at so nógvir sjúklingar - sum til ber - taka lut í kanningini. Hetta fyri at kunna gera eina sanna mynd av, hvussu støðan hjá krabb
Summarútferð í august
Í summar skipar foreldrabólkuirn í Føroya Felag móti Krabbameini fyri útferð til Suðuroyar.
TIVOLI-túrur í november
Foreldrabólkurin í Føroya Felag móti Krabbameini skipar í november fyri spennandi TIVOLI-túri.
Norðurlendsk stomifeløg á ráðstevnu í Føroyum
Tiltak fyri sysktin at krabbameinsjúklingum
Norðurlendskur stomifundur og hugnaløta 7. juni 2007
Bót til Bata hugnaløtu 9. mai 2007
At liva við krabbameini: Ein slóðbrótandi verkætlan
Aðalfundur 2007
Pallborðskjak í Miðlahúsinum 11. apríl kl. 19
Hans Pauli Strøm: Røða til setan av fyrilestrarkvøldi
Aðalfundur
Elsebeth Kristina: Sjey ár uttan kemoviðgerð
Almennur fundur: Kom á tal við Almannastovuna


text:
TÍÐINDI
12-01-2018
Nes kommuna hevur samtykt at breiðka Agnið frá íbindingin við Nesveg og niðan til Agnið 18.
05-01-2018
Fyrsti arbeiðsdagur hjá Duritu Jakobsen sum skúlastjóri í Tofta skúla. Myndir og tekstur er av heimasíðuni hjá Tofta skúla.
02-01-2018
Joan Skibenæs, alm. med., er sett í fast starv sum kommunulækni í viðtalu 2,
22-12-2017
Nes kommuna ynskir øllum borgarum eini gleðilig jól og eitt eydnuberandi nýggjár.
22-12-2017
Skrivstovan hjá Nes kommunu er stong millum jól og nýggjár. Skrivstovan letur aftur 22.
22-12-2017
Umsókn um at brenna nýggjársbál Sambært kunngerð um burturkast nr. 147 frá 19.
KALENDARI


text:
Lisa Ekdahl
Lisa Ekdahl (fødd 29. juli 1971 í Mariefred í Svøríki) er svensk songkvinna og tónleikari. Hon bleiv kend í Svøríki og Norðurlondum tá hon fekk eitt risa-hitt við lagnum "Vem Vet" av fyrstu fløguni í 1994. Hon megnaði at selja fýra ferðir platin og fáa tríggar svenskar Grammy heiðurslønir tað árið. Lisa hevur higartil givið tilsamans 10 útgávur út. Flestu á svenskum, men onkrar á enskum máli.
Útgávur[rætta | rætta wikitekst]
- 1994, Lisa Ekdahl
- 1996, Med kroppen mot jorden
- 1997, Bortom det blå
- 2000, Sings Salvadore Poe
- 2002, Heaven Earth & Beyond
- 2003, En samling sånger
- 2004, Olyckssyster
- 2006, Pärlor av glas
- 2009, Give Me That Slow Knowing Smile
- 2014, Look to Your Own Heart


text:
Aung San Suu Kyi helt týsdag fyrrapart røðu í høvuðstaðnum, Naypyidaw, um støðuna hjá rohingyafólkinum, og ásannaði at landið er í stríðið. Hetta boðar The Guardian frá.
Í røðuni kom hon tó ikki ákærunum um brot á menniskjarættindini á møti, og segði seg ikki óttast atfinningar. Hon legði afturat, at stjórnin enn er í holt við at kannað hendingarnar í landspartinum Rakhine, har flestu rohingyafólkini búgva.
- Vit eru eisini stúrin. Vit vilja kanna hvørjir teir veruligu trupulleikarnir eru. Bæði ákærur og mótákærur eru komnar fram, og vit mugu lurta eftir øllum. Vit mugu tryggja okkum at hesar ákærur eru grundaðar á prógv, áðrenn vit fara til verka, segði Aung San Suu Kyi.
Amnesty International meinar at røðan vísur, hvussu leiðarin og stjórnin lata eyguni aftur fyri ræðuleikunum sum fara fram. Samstundis stendur røðan sum týðiligur mótsetningur til teir vitnisburðir, ið eru komnir úr Rakhine. Boða verður frá hernaðarálopum á sivil, píning og kynsligum harðskapi, meðan meira enn 200 bygdir í landspartinum eru niðurbrendar.
Heimsins leiðarir hittast í løtuni í ST, men Aung San Suu Kyi meldaði avboð stutt undan fundinum.


text:
Fyritøkan Uber, hevur gjørt innrás í flestu stórbýum í Evropa og USA. Fyritøkan virkar í høvuðsheitum sum ein vanlig hýruvognafyritøka, men er samstundis øðrvísi á nógvar grundleggjandi hættir. Fyritøkan virkar fyrst og fremst gjøgnum eina app, har fólk kunnu tasta inn, hvagar tey vilja koyrast og so kemur ein bilførari og heintar teg og koyrir teg hagar tú vilt. Tænastan er munandi bíligari enn vanligir hýruvognar, og er sostatt sera væl móttikin. Fyritøkan verður ofta bólkað sum eitt dømi um býtisbúskap.
Medaljan hevur tó eina baksíðu, og hon er, at Uber-tænastan virkar á kantinum av lógini, og hevur gjørt lívið rættiliga trupult fyri siðbundnu hýruvognstænastuna. Vantandi lóggáva á økinum, hevur gjørt tað trupult hjá londum, at harta Uber fyri sínar arbeiðshættir. Uber hevur eisini verið í fleiri gølum, sum vísa á vánalig arbeiðskor fyri starvsfólkini.
Fyri stuttum fekk Uber boð um, at tað skuldi virka eftir somu treytum sum hýruvognar gjørdu, í býnum Barcelona. Hetta gjørdist eitt sakarmál, tí Uber vildi ikki taka við boðunum, tí tey søgdu seg ikki vera eina hýruvognsfyritøku.
Í dag hevur ES-dómstólurin kunngjørt, at Uber er ikki ein talgild tænastufyritøka, men ein hýruvognsfyritøka, og skal tískil eisini virka undir somu reglum.
Sambært BBC er hendan kunngerðin ein roynd hjá lógarverkinum at royna at fáa greiðu á, tí torskilda hugtakinum "gig-economy", ið lýsir ein búskap, ið er alsamt meira merktur av fólkum, ið gera nógv smærri arbeiði, og eru tískil ikki tengd at bert einum arbeiðsplássi ella arbeiðsgevara.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Fyrilestur í Skúlanum á Fossánesi
14. Sep 2016
Súrevnistrot á gáttarfirðum Gunvør á Norði, Fiskaaling, heldur fyrilestur í Skúlanum á Fossánesi mikudagin 21. september kl. 19.30.Fyrilesturin er partur av átakinum "Vísindavøka...
les meir
Skrá - Norðdepil 150 ár
23. Aug 2016
Hósdagur, 25. august Kl. 17 Gomul barnaspøl á Torginum í Norðdepli Kl. 19 Skúlin á Fossánesi -Bókin Hetta er okkara bygd...
les meir
Norðdepil 150 ár um tiltøkini
14. Aug 2016
Tann 28. august í ár verða 150 ár liðin, síðan tað reyk fyrstu ferð á Oyruni – ella í Norðdepli, sum vanliga verður sagt í...
les meir
Familjuvikuskifti fyri smábarnafamiljur við serligum avbjóðingum
27. Mai 2016
Javni skipar í vikuskiftinum 18-19 juni fyri einum familjuvikuskifti fyri smábarnafamiljur, har okkurt av børnunum ber brek. Tiltakið er ætlað smábarnafamiljum, ið hava eitt...
les meir
Ruddingardagur 2016
18. Mai 2016
Ruddingardagur leygardagin 21. mai 2016 Byrjað verður við, at øll møtast í skúlanum á Fossánesi til morgunmat frá...
les meir
Plantupakkar 2016
18. Mai 2016
Hesir plantupakkar verða at fáa í ár:Plantupakki APlantupakki Bdømi ...
les meir
Ung í arbeiði 2016
03. Mai 2016
Hvannasunds kommuna fer í summar at skipa fyri ungum í arbeiði. Arbeiðið er ætlað ungum ímillum 14 og 18 ár,sum eru búsitandi í kommununi,og verður...
les meir
Arbeiðsfólk
03. Mai 2016
Í summar fer kommunan at hava tørv á nøkrum (3-4) arbeiðsfólkum til ymiskt fyrifallandi arbeiði og hjálpa til við ung í arbeiði frá 27. juni...


text:
Runavíkar býráð hevur á býráðsfundi 30.11.2017 tikið avgerð um, at seta Oyvør Dam Jacobsen í starv sum bókavørð á Bókasavninum við Løkin. Oyvør tekur við eftir Svend Højgaard, sum hevur valt at royna nýggjar leiðir.
Oyvør er útbúgvin bókavørður og hevur m.a. starvsroyndir frá Klaksvíkar og Fuglafjarðar bókasøvnum, umframt at hon hevur drúgvar royndir frá Námi.
Oyvør byrjar í starvinum tíðliga í nýggja árinum.
Runavíkar kommuna ynskir Oyvør tillukku við starvinum, og takkar samstundis Svend Højgaard fyri dygdargott arbeiði hesi seinastu 5 árini.
« Stongt vegna veður í dag 7. desembur Gleðilig jól og gott nýggjár »


text:
Ein av leiðarunum fyri Brexit rørsluna, Boris Johnson, er vorðin uttanríkismálaráðharri í nýggju bretsku stjórnini hjá Theresu May.
Nógv høvdu væntað, at Boris Johnson fór at gerast formaður í Konservativa flokkinum, eftir at David Cameron boðaði frá, at hann legði frá sær. Tað var tí óvæntað, tá hann boðaði frá, at hann ikki fór at stilla upp til formansessin.
Umstríddi politikkarin hevur annars sagt ymiskt um aðrar stjórnarleiðarar, sum hevur verið tosað nógv um í ymiskum miðlum. Millum annað viðmerkti hann forsetan í Turkalandi, Erdogan, sera ógvusliga. Boris Johnson viðmerkti eisini Obama, og segði, at tað, at Obama var ímóti Brexit, var kanska tekin um hansara “anti–bretska uppvøkstur.” Tað, sum Boris Johnson sipaði til, var Obama er hálvur kenyanari.
Tað verður spátt, at Theresa May fer at velja ráðharrar úr báðum vongum í Brexit stríðnum, og valið av Boris Johnson er uttan iva ein roynd at savna flokkin. Flokkurin er kloyvdur í tvey, eftir at flokkurin ikki var samlaður í Brexit valstríðnum.
Boris Johnson visti kanska sjálvur, at hann fór at fáa eitt gott ráðharrastarv, tá hann ikki valdi at stilla upp til formann í Konservativa flokkinum.
Les meira um ruðuleikan í bretskum politikki á BBC ella The Guardian


text:
Stephen Hawking heldur í dag klokkan 16 fyrilestur í Danmark. Fyrilesturin, sum langt síðan er útseldur, verður hildin í DR Konsertsalinum. Carlsberg-grunnurin skipar fyri, og fleiri túsund fólk royndu at fáa atgongumerki. Tey 1800 atgongumerkini vóru seld eftir einum korteri, og fyrireikararnir valdu tí at geva møguleikan at fylgja fyrilestrinum í úrvaldum biografum í Danmark, og tað hava nógv tikið til sín.
Stephen Hawking er ein heilt serstakur alisfrøðingur, sum samstundis er heimsgitin fyri sína persónligheit og gransking. Tí er tað eitt kvett, at føroyingar á sama hátt í dag kunnu síggja fyrilesturin í Mentanarhúsinum í Fuglafirði, ið skipar fyri mentanarviku um dagarnar.
Mentanarhúsið hevur saman við Televarpinum fingið í lag samstarv við Carlsberg-grunnin, soleiðis at fyrilesturin kann stroymast beinleiðis til Føroya.
Fyrilesturin hjá alisfrøðinginum Stephen W. Hawking kallast ”Quantum Black Holes” og snýr seg um eitt tað størsta loyndarmálið hjá alheiminum: Hvat eyðkennir svørt hol í sambandi við uppruna heimsins? Og hevur vísindin skilt tey rætt? Hawking hevur granskað spurningin alt sítt lív og er vorðin tann størsta stjørnan á vísindahimmalinum.
Stephen W. Hawking er breti. Longu sum 21 ára gamal fekk hann staðfest sjúkuna ALS, sum ger teg avlamnan. Læknarnir søgdu, at Hawking helst bert hevði fá ár eftir at liva. Hann er nú vorðin 74 ára gamal og er ein av heimsins fremstu granskarum. Hann er tó avlamin og fær einans tosað gjøgnum eina teldu.
Stephen Hawking er víðagitin fyri síni atstøði um svørtu holini og uppruna alheimsins. Í 2014 fekk hann av álvara støðu sum ”celebrity”, tá ið filmurin ”The theory of everything” kom út. Filmurin snúði seg um hansara lív - og kærleikslív – og hann viðger nakað av tí, sum Hawking hevur granskað. Fyri filmin fekk høvuðsleikarin Eddie Redmayne eina Oscar-virðisløn.
Hvat hendir, um tú dettur í eitt svart hol? Ber til at ferðast ígjøgnum tað í tíð? Hvør er uppruni alheimsins? Tað eru slíkir sera umfatandi og spennandi spurningar, sum Hawking lýsir á ein fangandi hátt, og føroyingar kunnu uppliva í Mentanarhúsinum seinnapartin í dag. Atgongumerki kunnu keypast á heimasíðuni hjá Mentanarhúsinum mh.fo


text:
Eins og undanfarin ár fylgir Havstovan við í, hvussu gróðurin er á Landgrunninum um summarið. Lívfiskastøðin í Skopun tekur royndir í Skopunarfirði hvørja viku í summarhálvuni, sum Havstovan síðani kannar.
Gróðurin, plantuæti, er fyrsti liður í føðiketuni, og er harvið grundarlagið undir øllum lívi í sjónum. Kanningar á Havstovuni hava áður víst neyvt samband millum gróðurin og eitt nú tilgongd og vekt av toski og hýsu á Landgrunninum. Kanningarnar vísa eisini, at tað er sera ójavnt, hvussu nógv plantuæti er tey ymisku árini.
Plantuæti eru evarska lítlar plantur (oftast 1/10 – 1/100 millimetur til støddar), sum sveima í sjónum og nørast sum aðrar plantur við sólarorku og tøðevnum.
Áhugavert verður at fylgja við í, hvussu gróðurin fer at hátta sær í ár. Úrslitini verða dagførd á heimasíðuni hjá Havstovuni hvønn mikudag og kunnu síggjast her.


text:
200 - HomoFObia lyrics
Vit hava ongar trupulleikar av teimum samkyndu í Føroyum
Tey hava tað jú fínt!
Vit elska tey. Men vit hata bara syndina.
Happing? Nei, tað var ikki gamalt at happa í Føroyum!
Fólk hava ongar trupulleikar við teimum samkyndu
So leingi sum vit sleppa at happa tey so galið vit vilja
Og diskriminera tey tá vit hava hug, so er alt kul
Tað er jú faktiskt tey, sum hava ein trupulleika!
úr Løgtinginum:
"Eg trúgvi onki uppá hetta her, at vanligi føroyingurin happar nakran sum er homoseksuellur ella ikki"
"Vit hava grundað hetta land á ta kristnu siðalæruna"
"Hesar foreiningarnar av homose-, av lesbiskum og bøssum og hvat hetta eitur - tað eru militant fólk!"
"Tað fruktaleysa sambandið ímillum tvey fólk - tað er jú eitt fornoktilsi av tí kristnu upprunaligu familjuni"
"Eitt av høvuðsendamálunum, tað er tað, at fáa samfelagsins bláa stampul uppá, at ónormalitetur, perversitetur at hann er í fínasta ordan"
"Alt er sprottið beinleiðis úr bíbliuni"
"Mannfólk og konufólk eru vard av hasari lógini. Tað er ongin grund til hattar har"
"Eg havi onki val. Eg kann ikki taka undir við hesum her"
"Fundamentið, sum hetta landið skuldi verið grundað á, tað var á gud"
"Tað hevur eina avleiðing ikki at gera tað sum guds orð sigur, og eg nevndi í áðni hetta dømið við Sodoma og Gomorra, tað vita nokk tey flestu hvat hendi við teimum bygdunum. Tað hendi millum annað av tí, at homoseksualitetur var so útbreiddur sum hann var"
"Og eg sigi bara eitt, at vissi hetta skal vera fundamentið hjá tí nýggja fullveldinum, so mynstri eg av og fleiri við mær, sum annars hava eina fullveldishugsjón"
"Veruleikin er tann, at skrivaða orðið tvingar meg"


text:
Nýggjastu tíðindini
Melda til tíðindabræv
Tíðindi - 19. apríl 2017
Føroyska U16-landsliðið við dreingjum, sum í hesum døgum tekur lut í menningarkapping í Slovenia, tapti fyrsta dystin í kappingini. Mótstøðuliðið var Litava, og úrslitið gjørdist 2-0 til litavar
Føroyska U16-liðið, ið byrjaði á vøllinum ímóti Litava - Mynd: Eli Hentze
Mikudagin spældi føroyska U16-landsliðið við dreingjum fyrsta dystin í UEFA menningarkappingini, sum í hesum døgum er á skránni í Sovenia. Umframt Føroyar og vertslandið, eru Litava og Luksemborg eisini við í kappingini.
Í fyrsta dystinum skuldu okkara dreingir royna seg ímóti Litava. Nógvur vindur var eftir vøllinum, og tað órógvaði spælið eitt sindur fyri báðar partar. Fimm minuttir fyri hálvleik kom Litava á odda við góðum langskoti, og tíggju minuttir eftir hvíldina øktu litavar til 2-0, sum eisini gjørdist úrslitið av dystinum.
- Okkara verjuspæl í fyrra hálvleiki var gott, og teir (red. Litava) komu ikki til nakað nevnivert av møguleikum. Tíverri missa vit bóltin av skjótt, tá hann er vunnin, og tað er nakað, sum vit skulu arbeiða við, og gera betri, sigur Thomas Thinggaard, landsliðsvenjari.
Næsti dystur í kappingini verður fríggjadagin klokkan 15:00, og tá verða tað slovenar, ið taka ímóti. Dysturin millum Slovenia og Luksemborg endaði 1-0 til vertirnar.
Myndir: Eli Hentze